Biden kejutkan penonton dedah hidap kanser
Oleh KOSMO!

21 Julai 2022, 10:00 pm
WASHINGTON – Presiden Amerika Syarikat (AS) Joe Biden membuatkan penonton tertanya-tanya apabila mendedahkan bahawa beliau didiagnosis dengan penyakit kanser, manakala beberapa lapisan kulit yang terjejas telah dibuang pada November lalu, lapor akhbar The Sun semalam.
Kesilapan pendedahan itu dilakukan Biden semasa ucapannya kelmarin mengenai pemanasan global di Somerset, Massachusetts.
Biden ketika itu menggambarkan kesan terhadap kesihatan akibat pelepasan asap dari kilang penapisan minyak berhampiran rumah pada zaman kanak-kanaknya di Claymont, Delaware. Menurutnya, loji itu melepaskan toksin yang buruk, asap dan gas rumah hijau.
Semasa terus bercakap tentang bagaimana kilang penapisan berkenaan menyumbang kepada ‘kecemasan iklim’ di kawasan itu, Biden mengatakan bahawa dia menghidap kanser.
“Itulah sebabnya saya dan ramai orang lain yang membesar bersama saya menghidap kanser dan mengapa Delaware mempunyai kadar pesakit kanser tertinggi di negara ini untuk masa yang lama,” kata Biden.
Tidak jelas sama ada ini adalah pengakuan Biden mengenai status kesihatannya atau kesilapan verbal terbaharu daripadanya. White House tidak segera menjawab permintaan untuk mendapatkan komen daripada akhbar The Sun.

Bagaimanapun, menurut ringkasan kesihatan Biden oleh White House pada 2021, doktornya mengeluarkan lapisan kanser kulit bukan melanoma.
Menurut Perkhidmatan Kesihatan Negara, kanser kulit bukan melanoma ialah jenis kanser yang perlahan-lahan berkembang di lapisan atas kulit.
Istilah bukan melanoma membezakan jenis kanser kulit yang lebih biasa ini daripada kanser kulit yang kurang biasa yang dikenali sebagai melanoma yang boleh menjadi lebih serius. – Agensi


Dua lagi suspek diberkas kes bunuh di Jalan Tun H.S Lee
21 Julai 2022, 9:45 pm
KUALA LUMPUR – Polis memberkas dua lagi lelaki warga asing hari ini bagi membantu siasatan berhubung insiden pergaduhan hingga menyebabkan seorang lelaki terbunuh manakala dua lagi cedera parah di Jalan Tun H.S Lee, di sini pada 19 Julai lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, kedua-dua suspek ditahan antara pukul 12.55 tengah hari hingga 2 petang hari ini di Brickfields dan Petaling Jaya.
“Suspek yang merupakan warga asing berusia 40 hingga 46 tahun diberkas oleh pasukan dari Bahagian Siasatan Jenayah, Ibu Pejabat Polis Daerah (IPD) Dang Wangi,” ujarnya sebentar tadi.
Menurut beliau, pihaknya masih menjalankan siasatan lanjut bagi mengenal pasti motif sebenar kejadian yang menyebabkan berlakunya pergaduhan.
“Namun begitu, kita percaya dengan penahanan dua suspek ini termasuk suspek utama yang berusia 46 tahun akan dapat menimbulkan motif kejadian,” ujarnya.
Jelasnya, kedua-dua suspek ini akan direman selama tujuh hari mulai hari ini sehingga 27 Julai ini bagi membantu siasatan dibawah Seksyen 302 Kanun Keseksaan.

Katanya, dengan penahanan dua suspek hari ini menjadikan keseluruhan tiga suspek sudah diberkas setakat ini.
Terdahulu, seorang lelaki warga asing maut manakala dua lagi cedera parah selepas disyaki ditikam dalam satu pergaduhan di Jalan Tun H.S Lee, dekat sini pada 19 Julai lalu. – KOSMO! ONLINE


Penguat kuasa rebah rupanya anak yatim piatu
Oleh KOSMO!

21 Julai 2022, 8:52 pm
PETALING JAYA – Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) yang rebah sewaktu berkawad serta dibantu oleh ‘bapanya’ supaya kekal berdiri adalah anak yatim piatu sejak kecil.
Ketua Pergerakan Pemuda UMNO, Dr. Asyraf Wajdi Dusuki berkata, pemuda itu yang bertugas di Tawau, Sabah adalah anak angkatnya dikenali sebagai Nik Mohd. Adhar manakala lelaki disangka bapanya itu sebenarnya bapa saudaranya.
“Nik Mohd. Adhar merupakan anak yatim piatu sejak sekolah lagi. Sebab itu, kami ambil sebagai salah seorang anak angkat kami sejak di Sekolah Geting Tumpat lagi.
“Dalam gambar yang meluru kepadanya dan memapahnya untuk bangkit kembali seraya jatuh pitam seketika sewaktu berkawat pagi tadi ialah bapa saudaranya bernama Abdul Aziz Ya’acob, memeliharanya sejak kematian kedua ibu bapa Nik Mohd. Adhar,” katanya pada hantaran Facebook.
Dalam pada itu, Asyraf Wajdi memaklumkan, beliau turut menghubungi Nik Mohd. Adhar serta bertanyakan khabar.
“Rupanya dia demam ketika berkawat sempena Hari Penguat kuasa KPDNHEP di Maktab Penjara Kajang pagi tadi. Moga Allah beri kesembuhan yang sempurna kepadanya.

“Terharu juga melihat pakcik yang sudah berumur menzahirkan kasih sayang kepada anak saudara dianggap seperti anaknya sendiri, sanggup meluru dan memapah anaknya ketika rebah berkawat,” katanya.
Kosmo! Online melaporkan, tindakan seorang bapa berlari ke arah anaknya yang rebah sewaktu berkawad serta membantunya supaya kekal berdiri meruntun hati pengguna laman sosial yang terharu melihat situasi tersebut.
Kejadian itu berlaku pagi tadi di Maktab Penjara Kajang sempena Hari Penguat Kuasa KPDNHEP dengan beberapa gambar tular di media sosial dikongsikan oleh Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi. -KOSMO! ONLINE


Pemilik Kelab Komedi Crackhouse akan didakwa di mahkamah esok
21 Julai 2022, 9:01 pm
PETALING JAYA – Pemilik Kelab Komedi Crackhouse yang didakwa membuat jenaka mengenai stereotaip kaum akan didakwa di mahkamah esok.
Beliau akan menghadapi pertuduhan mengikut Seksyen 233 Akta Komunikasi dan Multimedia (AKMM) 1998 di Mahkamah Sesyen Jenayah Siber Kuala Lumpur pada pukul 9 pagi.
Pemilik tersebut akan didakwa susulan video persembahan komedinya yang dikatakan cuba memperlekeh dan berbaur perkauman sehingga menimbulkan rasa kurang senang kepada rakyat negara ini.
Pertuduhan tersebut akan dilaksanakan Unit Siasatan Jenayah Terkelas (USJT), Jabatan Siasatan Jenayah Bukit Aman.
Terdahulu pada 14 Julai lalu, pengasas bersama Kelab Komedi Crackhouse ditahan polis bagi membantu siasatan berhubung insiden seorang wanita didakwa menghina agama Islam dalam satu persembahan komedi di sebuah kelab di Taman Tun Dr Ismail (TTDI) baru-baru ini.
Sumber memaklumkan, lelaki berusia 39 tahun itu ditahan kira-kira pukul 1.30 tengah hari di sebuah lokasi di ibu negara dan dia ditempatkan di lokap Ibu Pejabat Polis Daerah (IPD) Dang Wangi, di sini. – KOSMO! ONLINE


Isteri gantung kain rentang dedah kecurangan suami
Oleh KOSMO!

21 Julai 2022, 8:00 pm
LONDON – Seorang pegawai tentera berpangkat kapten  yang baru pulang dari tugasan luar negara ‘disambut’ dengan sehelai  kain rentang tergantung di hadapan rumahnya, menuduh dia bermain kayu tiga, lapor akhbar Metro UK semalam.
Gambar dikongsikan di media sosial menunjukkan kain rentang tersebut digantung di tepi rumah tersebut dan dihiasi dengan belon serta kata-kata ‘pengakuan’.
Isterinya yang dikatakan melakukan tindakan itu mendakwa bahawa pegawai Kor Perubatan Tentera Diraja Britain itu curang kepadanya dengan seorang pegawai Pertubuhan Bangsa-Bangsa Bersatu (PBB) ketika bertugas di Somalia.
“Helo, nama saya Kapten (nama). Saya bertugas di Somalia dan menjalinkan hubungan sulit bersama (nama) yang bertugas bersama PBB.
“Saya menghalau isteri saya keluar dari rumah dan membiarkannya dalam keadaan tidak mempunyai tempat perlindungan, tidak bekerja dan tidak mempunyai wang,” demikian menurut kata-kata pada kain rentang tersebut.
Kain rentang yang turut memaparkan gambar lelaki berkenaan memakai uniform sambil memegang seekor anjing turut mengetengahkan kod kepimpinan mengenai integriti dalam menjalankan tugas sebagai seorang pegawai tentera.

“Saya tidak mempunyai moral, disiplin, perasaan hormat kepada orang lain, integriti, kesetiaan dan komitmen untuk tidak mementingkan diri,” tambah kenyataan tersebut.
Rumah itu dipercayai terletak di kuarters kelamin di Essex, England. Pasangan berkenaan bagaimanapun tidak didedahkan identiti mereka.
Seorang jurucakap Kementerian Pertahanan Britain berkata, pihaknya sedia maklum mengenai hantaran media sosial tersebut dan sedang menyiasat perkara itu. – Agensi


Kes Covid-19 di Kedah meningkat 34.5 peratus
Oleh JAMLIAH ABDULLAH

21 Julai 2022, 8:34 pm
ALOR SETAR – Kes Covid-19 di negeri ini mencatatkan peningkatan sebanyak 34.5 peratus dengan 491 kes baharu bagi Minggu Epidemiologi (ME) ke-28 bermula 10 hingga 16 Julai lalu.
Pengerusi Jawatankuasa Kesihatan negeri, Datuk Dr. Mohd. Hayati Othman berkata, majoriti kes positif pada minggu itu melibatkan saringan bergejala iaitu 53.6 peratus diikuti saringan kontak rapat (15.7 peratus) dan saringan kendiri (15.3 peratus).
“Kes baharu pada hari ini adalah sebanyak 109 kes dengan majoriti kes daripada kategori umur 19 hingga 59 tahun iaitu sebanyak 69 kes atau 63.3 peratus.
“Kes Covid-19 dalam kalangan warga emas mencatatkan sebanyak 18 kes (16.5 peratus),” katanya dalam satu kenyataan di sini hari ini.
Kata beliau, kes-kes yang dilaporkan hanya menunjukkan gejala ringan dan dikuarantin di rumah masing-masing.
“Memandangkan Pusat Kuarantin dan Rawatan Covid-19 (PKRC) di Kedah ditutup pada 15 Mei lepas, kes yang memerlukan rawatan dimasukkan ke wad-wad Covid di hospital.

“Sementara kes-kes bergejala ringan dipantau oleh Pusat Penilaian Covid-19 (CAC) yang beroperasi di klinik-klinik kesihatan dan secara maya,” ujarnya.
Ujarnya, keadaan pandemik Covid-19 pada masa ini dalam keadaan terkawal dan pemantauan situasi semasa diteruskan dengan teliti.
Menyentuh tentang penyakit tangan, kaki dan mulut (HFMD) pula, katanya, jangkitan mencatatkan penurunan sebanyak 43.6 peratus berbanding minggu sebelumnya.
“Sebanyak 105 kes baharu HFMD dilaporkan di Kedah iaitu penurunan 81 kes atau 43.6 peratus berbanding dengan minggu sebelumnya. Tiada wabak baharu dilaporkan sepanjang minggu berkenaan,” katanya.
Katanya, turut mencatatkan penurunan adalah wabak Penyakit Seperti Influenza (ILI) dan Jangkitan Saluran Pernafasan Atas (URTI) dengan hanya satu wabak yang melibatkan pelajar asrama institusi pendidikan tinggi. – KOSMO! ONLINE


Isteri pertama ‘bersanding’ bersama suami dan isteri kedua
Oleh KOSMO!

21 Julai 2022, 8:31 pm
JAKARTA – Sebuah klip video tular di media sosial Indonesia memaparkan situasi seorang wanita yang didakwa isteri pertama,  duduk di atas kerusi pelamin bersama suami dan isteri baharu lelaki berkenaan, lapor laman berita Berita Hits semalam.
Berdasarkan video tersebut, isteri pertama duduk di sebelah suaminya dengan tersenyum sambil memangku anak mereka yang masih bayi.
Sementara suaminya yang menjadi pengantin pula,  duduk di tengah-tengah bersebelahan isteri kedua.
Ketiga-tiga mereka tersenyum sambil memakai baju berona ungu.
“Isteri tua berada pada majlis perkahwinan suami dengan isteri muda,” demikian menurut keterangan pada hantaran itu.
Video tersebut menjadi tular dengan ramai netizen memberikan pelbagai komen.

“Sekuat mana pun hati seorang wanita, pasti hati kecilnya tetap menangis,” kata seorang pengguna media sosial.
“Tabah betul hatinya. Sambil menguruskan bayi, suami pula bermesraan dengan isteri kedua. Tidak dapat dibayangkan,” kata seorang lagi pengguna media sosial. – Agensi


Isteri ajak suami makan di restoran tempat teman wanitanya bekerja
Oleh KOSMO!

21 Julai 2022, 7:00 pm
JAKARTA – Sebuah klip video tular di media sosial Indonesia memaparkan seorang isteri yang mengajak suaminya makan di restoran tempat teman wanitanya bekerja, lapor laman berita Suara.com.
Video itu dimuat naik oleh dalam akaun TikTok @yourbear_._.
Wanita itu mendapati bahawa suaminya curang dengan seorang wanita lain. Daripada bergaduh untuk melepaskan geram, dia sebaliknya mengajak suaminya makan di tempat wanita itu bekerja.
Wanita itu memuat naik detik ketika perempuan tersebut melayan dia dan suaminya di sebuah restoran.
Setelah selesai makan, dia memanggil wanita itu untuk membuat bayaran. Teman wanita suaminya kelihatan gementar ketika datang ke meja makan untuk menerima bayaran.
Video tersebut mendapat perhatian netizen di ruangan komen.

“Risau makanannya diletak ubat atau racun,” kata seorang netizen.
“Tangan suami menggigil ketika memasukkan nombor pin,” komen netizen lain. – Agensi


Akta Orang Asli 1954 perlu dipinda, tambah baik
Oleh HARRITH HISHAM

21 Julai 2022, 6:46 pm
KUALA LUMPUR – Kementerian Pembangunan Luar Bandar melalui Jabatan Kemajuan Orang Asli (Jakoa) akan meneruskan usaha pemindaan Akta Orang Asli 134 bagi tujuan penambahbaikan.
Menterinya, Datuk Seri Mahdzir Khalid berkata, keperluan menambah baik akta tersebut adalah perlu memandangkan kali terakhir ia dipinda adalah pada tahun 1967.
“Jakoa selaku jabatan yang dipertanggungjawabkan untuk menjaga hal ehwal berkaitan Orang Asli telah membuat permohonan untuk meminda Akta 134 pada tahun 2019.
“Pindaan ini melibatkan kajian perundangan serta sesi libat urus bersama pelbagai pihak termasuk institusi kepimpinan masyarakat Orang Asli,” katanya pada sidang akhbar selepas Majlis Perhimpunan Perdana Batin/Penghulu Orang Asli Bersama Pemimpin Tahun 2022 di Hotel Vivatel, di sini hari ini.
Katanya, penempatan Orang Asli pada kebiasaannya adalah di Kampung Orang Asli (KOA) yang kebanyakan merupakan kawasan atau Rizab Orang Asli.
“Kawasan ini diwartakan di bawah Akta Orang Asli 1954 (Akta 134), manakala, di bawah Kanun Tanah Negara (Akta 828), perizaban tanah untuk awam (masyarakat Orang Asli) dan juga warta sebelum merdeka di bawah Rizab Sakai mengikut Enakmen Negeri.

“Pada ketika ini terdapat 215 KOA telah diwartakan di bawah Akta 134, Akta 828 dan Rizab Sakai,” ujarnya.
Tambahnya, kini, sebanyak 524 KOA yang dimohon telah dilaksanakan manakala 114 KOA masih dalam proses perancangan untuk diselesaikan. – KOSMO! ONLINE


Polis kesan pelancong berkelakuan tidak senonoh di Langkawi
Oleh NUR AMALINA AZMAN

21 Julai 2022, 6:40 pm
LANGKAWI – Polis sedang mengesan seorang pelancong lelaki tempatan yang dipercayai mabuk dan berkelakuan tidak senonoh di tempat awam di sekitar pulau peranginan di sini, baru-baru ini.
Ketua Polis Daerah Langkawi, Asisten Komisioner Shariman Ashari berkata, pihaknya menerima satu laporan polis selepas insiden lelaki terbabit duduk di atas bumbung sebuah kenderaan pelbagai guna (MPV) mewah tular di media sosial.
“Siasatan awal mendapati lelaki itu bersama rakan-rakanya merupakan pelancong tempatan dan telah keluar dari Pulau Langkawi.
“Tindakan sedang diambil oleh pihak polis bagi mengesan suspek dan saksi-saksi bagi membantu siasatan,” katanya dalam satu kenyataan di sini hari ini.
Tambahnya, kes disiasat di bawah Seksyen 21 Akta Kesalahan Kecil 1955 kerana mabuk dan berkelakuan tidak senonoh di tempat awam. – KOSMO! ONLINE


Lihat kiri kanan bantu jejak Zalina -Rina
Oleh ISKANDAR SHAH MOHAMED

21 Julai 2022, 6:59 pm
SHAH ALAM – Kementerian Pembangunan Wanita, Keluarga dan Masyarakat (KPWKM) akan membantu menguar-uarkan kehilangan bekas pembaca berita, Zalina Shaharah Azman atau dikenali sebagai Zalina Azman, 57, menerusi platform media sosial kementerian itu.
Menterinya, Datuk Seri Rina Harun berkata, pihaknya bersimpati dengan kehilangan itu dan mendoakan bekas pembaca berita berkenaan ditemui dalam keadaan selamat.
Katanya, pelbagai pihak termasuk pertubuhan bukan kerajaan (NGO) dilihat turut bersama membantu mencari Zalina.
“Kita memerlukan kerjasama semua pihak walaupun berita kehilangannya sudah lebih tujuh bulan sejak November tahun lalu.
“Kementerian juga akan turut membantu dan boleh uar-uarkan melalui platform sosial media kementerian yang ada,” katanya selepas Persidangan Meja Bulat Wanita Bangkit 2022 di Glenmarie di sini, petang tadi.
Terdahulu, polis memaklumkan wanita yang dikatakan mirip seakan Zalina yang ditemui di tiga buah lokasi di Seksyen 3, 9 dan 14 adalah individu sama yang merupakan gelandangan.

Kehilangan Zalina sejak lapan bulan lalu masih menjadi misteri apabila tiada sebarang petunjuk mengenainya sehingga kini.
Jelas Rina, beliau turut mengharapkan keprihatinan rakyat Malaysia bagi membantu mengesan personaliti yang hilang itu.
“Menerusi berita kehilangan itu, saya berharap kita melihat kiri dan kanan apabila berjalan. Selain itu, saya kira semuanya kini dalam tindakan pihak polis.
“Ahli keluarga Zalina juga diharap tidak berputus asa dan cekal meneruskan usaha mencarinya,” ujarnya. – KOSMO! ONLINE


Wanita miliki lengan ‘sado’ tarik perhatian netizen
Oleh KOSMO!

21 Julai 2022, 7:30 pm
WASHINGTON – Seorang wanita di Amerika Syarikat (AS) dilahirkan dengan keadaan yang menyebabkan salah satu tangannya membengkak, manakala netizen di media sosial meminta dia memotongnya, lapor akhbar New York Post semalam.
Olivia Klopchin, 18, dari Springfield, Vermont disahkan mengalami kecacatan vaksular pada usia dua bulan selepas keluarganya melihat kesan lebam pada sikunya sejak lahir.
Keadaan itu berpunca daripada pertumbuhan saluran sarah yang tidak normal. Ia menyebabkan perubahan warna atau bonjolan pada bahagian lengan yang terjejas.
Lengan dan tangannya membengkak dengan warna kulit kelihatan sedikit berubah dan lebam. Bagaimanapun, ia masih berfungsi sepenuhnya.
Klopchin kerap kali menyiarkan tentang kehidupan dan keadaannya di laman TikTok.
Dalam satu klip video yang ditonton lebih 2.4 juta kali, Klopchin membalas komen-komen yang ditinggalkan oleh netizen.

“Orang ramai lebih suka anda hilang anggota badan yang berfungsi sepenuhnya kerana mereka tidak rasa ia menyenangkan,” kata seorang netizen.
“Anda akan kelihatan lebih baik tanpa itu,” komen netizen lain.
Klopchin berkata, dia mendapat reaksi berbeza dengan sebilangan netizen memberitahu betapa cantiknya dia dan mengagumi keyakinannya, manakala yang lain cuba menjatuhkannya. – Agensi


Sorok 4,020 peket minyak masak dalam lori, stor
Oleh MASTURAH SURADI

21 Julai 2022, 6:51 pm
MERSING – Pasukan Polis Marin (PPM) Wilayah Dua berjaya menumpaskan kegiatan seorang lelaki yang menyorok minyak peket bersubsidi bernilai RM10,000 dalam dua serbuan di Endau di sini semalam.
Dalam serbuan pertama pada pukul 7.15 malam itu, seorang lelaki tempatan ditahan di Jalan Dato Mohd. Ali, Endau di sini.
Komander PPM Wilayah Dua, Asisten Komisioner Muhd. Zailani Abdullah berkata, hasil soal siasat ke atas lelaki berkenaan mengaku merupakan pemilik sebuah lori satu tan.
“Pemeriksaan lanjut telah menemui beberapa kotak mengandungi peket minyak masak bersubsidi di dalam lori tersebut.
“Siasatan lanjut terhadap suspek telah membawa ke lokasi kedua sebuah stor di Jalan Haji Ariffin, Endau dan pemeriksaan telah menemui sejumlah kotak yang mengandungi peket minyak masak bersubsidi,” katanya dalam kenyataan di sini hari ini.
Tambahnya, suspek didapati telah melakukan kesalahan di bawah Akta Bekalan 1961 Kementerian Perdagangan Dalam Negeri Dan Hal Ehwal Pengguna (KPDNHEP).

Jumlah rampasan peket minyak masak bersubsidi adalah sebanyak 4,020 peket dengan nilai RM10,030 dan turut dirampas adalah sebuah lori.
“Suspek, lori dan minyak paket bersubsidi telah dibawa balik ke MT Mersing untuk tindakan selanjutnya dan kes disiasat dibawah Sek 20(1) Akta Kawalan Bekalan 1961.
“Pihak polis menyeru orang ramai agar menyalurkan sebarang maklumat berkaitan kegiatan jenayah kepada pihak berkuasa dalam Negeri Johor terutamanya Pasukan Polis Marin Wilayah Dua ditalian 07-237 2221 atau 07-237 2222,” katanya lagi. – KOSMO! ONLINE


Aprena Manrose cuti panjang, fokus mahu dapatkan zuriat
Oleh MOHAMMAD SHAHEMY AZMI

21 Julai 2022, 6:59 pm
PETALING JAYA – Selepas enam tahun mendirikan rumah tangga, pelakon Aprena Manrose akur dengan ketentuan Tuhan apabila masih belum diberikan rezeki untuk menimang cahaya mata sulung bersama suaminya, Mohd. Afiq Hazman.
Bagaimanapun, Aprena sentiasa positif dan percaya pada rezeki yang bakal dikurniakan oleh Allah SWT kepadanya untuk bergelar seorang ibu suatu hari nanti.
Aprena atau nama lengkapnya Wan Syahera Putri Aprena Wan Syahman, 29, ketika dihubungi Kosmo! memberitahu, dia mengambil cuti panjang untuk berehat bagi memberi tumpuan sepenuhnya terhadap usaha mendapatkan zuriat.
“Buat masa sekarang saya sedang berehat dan mengambil cuti berlakon sebab mahu beri fokus pada usaha untuk mendapatkan cahaya mata.
“Seperti yang semua orang tahu, saya sudah berkahwin selama enam tahun, namun belum ada rezeki dIkurniakan zuriat. Jadi saya dan juga suami ambil keputusan untuk berehat sebentar dari kerja,” katanya kepada Kosmo!.
Ujar Aprena, badan yang terlalu penat kerana kesibukan bekerja juga boleh menjadi salah satu faktor penyebab seseorang itu sukar mendapat cahaya mata.

Dalam pada itu, Aprena yang juga anak kepada bekas penyanyi dangdut Iwan Syahman memberitahu dia tidak melakukan rawatan rawatan Persenyawaan in Vitro (IVF) sebaliknya berusaha untuk hamil secara semula jadi.
“Kami tidak buat IVF pun. Cuma rehatkan badan. Sebab kalau perempuan terlalu penat bekerja, susah untuk ‘bersama’ dengan suami. Bila badan penat macam mana nak ‘buat anak’?
“Lagipun saya dan suami sudah membuat pemeriksaan kesihatan dan kami sihat tanpa masalah untuk mendapatkan anak. Cuma belum rezeki lagi.
“Suami pun sarankan saya supaya berehat dahulu. Mungkin saya akan kembali bekerja pada bulan hadapan selepas beberapa bulan berehat. Itu pun saya tidak ambil ‘job’ terlalu banyak,” katanya.
Pada masa sama, Aprena bersyukur kerana mendapat seorang suami yang memahami dan tidak pernah mendesak untuk mendapatkan cahaya mata segera.
“Alhamdulillah suami dan juga keluarga mertua sangat memahami dan tidak pernah bertanyakan tentang hal cahaya mata.
“Saya dan juga suami pun tidak terlalu stres memikirkan soal anak. Kami jalani sahaja kehidupan berdua seperti biasa bersama-sama. Doakan kami yang baik-baik,” ujarnya.
Terdahulu, Aprena sebelum ini mengakui sedikit tertekan memikirkan soal cahaya mata selepas beberapa tahun mendirikan rumah tangga bersama Mohd. Afiq.
Bagaimanapun, keadaan dirinya masih lagi terkawal dan belum pernah berdepan dengan tekanan emosi memikirkan soal cahaya mata. – KOSMO! ONLINE


Keputusan permohonan sambung pengajian diumumkan 22 Julai ini
Oleh EDDY AQMAL MOHAMED HAMIDI

21 Julai 2022, 6:16 pm
PUTRAJAYA – Kementerian Pengajian Tinggi (KPT) hari ini memaklumkan bahawa keputusan permohonan melanjutkan pengajian ke institusi pengajian tinggi awam bagi Lepasan Sijil Pelajaran Malaysia (SPM) akan diumumkan pada 22 Julai ini.
KPT berkata, keputusan permohonan melanjutkan pengajian ke Universiti Awam (UA), Politeknik, Kolej Komuniti dan Institusi Latihan Kemahiran Awam (ILKA) peringkat Sijil, Asasi dan Diploma Sesi Akademik 2022/2023 boleh disemak bermula pukul 12 tengah hari sehingga 5 petang 31 Julai hadapan.
“Keputusan permohonan boleh disemak melalui pautan https://jpt.utm.my; http://jpt.uum.edu.my; https://jpt.unimas.my; http://jpt.ums.edu.my; dan https://jpt.umt.edu.my atau menerusi aplikasi UPUPocket.
“Pengesahan setuju terima tawaran dan surat tawaran pula boleh dicetak mulai 23 Julai sehingga 31 Julai ini di laman web Institusi Pendidikan Tinggi Awam (IPTA) dan ILKA,” katanya dalam kenyataan hari ini.
Jelasnya, surat tawaran rasmi akan dikeluarkan oleh IPTA dan ILKA kepada yang berjaya mulai 23 Julai ini setelah calon membuat pengesahan setuju terima tawaran dalam tempoh yang dinyatakan.
“Hanya pemohon yang gagal mendapat tawaran program pengajian sahaja boleh mengemukakan permohonan rayuan melalui UPUOnline bagi kemasukan ke UA dan Politeknik di pautan https://upu.mohe.gov.my dalam tempoh 10 hari mulai pukul 12 tengah hari 22 Julai 2022 sehingga pukul 5 petang 31 Julai.

“Rayuan ke Kolej Komuniti dan ILKA pula boleh dimajukan terus ke institusi berkenaan tanpa melalui UPUOnline,” ujar kenyataan itu.
Tambahnya, tawaran tempat bagi sesi akademik 2022/2023 adalah muktamad dan sebarang permohonan pertukaran program pengajian dan IPTA/ILKA juga tidak dibenarkan.
“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya. – KOSMO! ONLINE


Perancis mahu tikus dinamakan semula elak prejudis manusia
Oleh KOSMO!

21 Julai 2022, 6:00 pm
PARIS – Sebilangan majlis perbandaran Perancis menyatakan bahawa tikus harus dinamakan semula untuk meghalang manusia memandang rendah kepada haiwan itu, lapor akhbar Daily Star kelmarin.
Mereka menganggap tikus adalah mangsa prejudis manusia dan nama baharu untuk haiwan itu akan dapat menghilangkan stigma buruk masyarakat.
Ahli majlis perbandaran tempatan, Douchka Markovic yang bertanggungjawab untuk kebajikan haiwan dan kawalan perosak di daerah ke-18 Paris menggesa pertukaran nama itu dan menolak permintaan untuk operasi pemusnahan yang lebih keras.
“Tikus memainkan peranan penting di dalam pembetung dengan mengosongkan beratus-ratus tan sisa dan membuka sekatan pada paip,” katanya.
Jumlah tikus melebihi populasi manusia dengan nisbah hampir dua kepada satu di ibu negara Perancis.
Markovic dalam satu mesyuarat berkata, dia memanggil haiwan itu ‘surmulot’ iaitu istilah kuno untuk tikus biasa. Istilah itu dikatakan mempunyai ‘bunyi yang kurang negatif’.

Markovic menyeru bandar raya itu untuk berhenti menjerat dan meracuni tikus dan beralih kepada cara kawalan populasi yang beretika dan tidak membawa maut termasuk kontraseptif.
Bagaimanapun, Akademi Perubatan Kebangsaan Perancis berkata, tikus menimbulkan ancaman kepada kesihatan manusia kerana pelbagai penyakit disebarkan melalui parasit, najis, gigitan dan cakaran.
Bilangan tikus di Paris dan Marseilles adalah antara yang paling banyak di dunia, kata akademi itu.
Mereka menyeru langkah pembasmian yang lebih keras dan usaha yang lebih besar untuk membersihkan sisa makanan. – Agensi


Guru lelaki didakwa cabul pelajar ditahan
Oleh NUR AMALINA AZMAN

21 Julai 2022, 6:33 pm
LANGKAWI – Polis menahan seorang guru sebuah sekolah kebangsaan bagi membantu siasatan kes cabul seorang pelajar perempuan berusia 12 tahun di sini semalam.
Ketua Polis Daerah Langkawi, Asisten Komisioner Shariman Ashari berkata, pihaknya menerima laporan polis daripada ibu mangsa mendakwa anaknya dicabul seorang guru lelaki berusia 48 tahun pada pagi semalam.
“Susulan laporan itu, menahan suspek pada tengah hari, hari yang sama,” katanya dalam satu kenyataan di sini hari ini.
Kata beliau, suspek direman selama seminggu bermula hari ini dan kes disiasat di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017.
“Semua pihak diminta untuk tidak membuat sebarang spekulasi mengenai kes ini,” ujarnya. – KOSMO! ONLINE


Hujan lebat, ribut petir landa tiga negeri
Oleh ZULKIFLI MANZOR

21 Julai 2022, 6:27 pm
PETALING JAYA – Beberapa daerah di Pahang, Selangor dan Johor diramal mengalami ribut petir, hujan lebat dan angin kencang petang ini.
Jabatan Meteorologi Malaysia (MetMalaysia) dalam satu kenyataan di Facebook berkata, keadaan itu turut dijangka dialami Kuala Lumpur.
“Pahang di Pekan dan Rompin. Selangor di Gombak. Johor di Kluang, Mersing dan Kota Tinggi.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” kata kenyataan itu.
Menurut MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Permohonan QC dari UK wakili Najib dalam rayuan akhir kes SRC ditolak
Oleh NUZULSHAM SHAMSUDDIN

21 Julai 2022, 6:23 pm
KUALA LUMPUR – Mahkamah Tinggi di sini hari ini menolak permohonan Peguam Diraja (QC) dari United Kingdom (UK) Jonathan Laidlaw untuk mewakili Datuk Seri Najib Tun Razak dalam rayuan akhir kes penyelewengan dana RM42 juta milik SRC International Sdn. Bhd.
Hakim Datuk Ahmad Kamal Md. Shahid memutuskan demikian selepas Jonathan gagal menunjukkan dia mempunyai kelayakan khas dan pengalaman untuk mengendalikan kes atau rayuan seperti pertuduhan dihadapi Najib.
Justeru katanya, tidak ada keperluan untuk membenarkan kemasukan sementara QC sebagai peguam di Malaysia.
Dalam penghakiman ringkas melalui sidang video, Ahmad Kamal berkata, Jonathan juga tidak dapat menunjukkan bahawa kelayakan dan pengalamannya tidak dimiliki oleh mana-mana peguam di negara ini bagi tujuan berkenaan.
Hakim itu turut menegaskan bahawa isu dalam pertuduhan SRC mampu dikendalikan oleh peguam Malaysia.
Pada 31 Mei lalu, peguam itu memfailkan permohonan supaya diterima masuk dan didaftarkan sebagai peguam bela dan peguam cara Mahkamah Tinggi Malaya di mana peguam Tan Sri Muhammad Shafee Abdullah mengikrarkan afidavit bagi menyokong permohonan berkenaan.

Antara alasan dikemukakan Muhammad Shafee ialah peguam itu mempunyai kelayakan dan kepakaran yang tidak boleh didapati dalam kalangan peguambela dan peguamcara di negara ini.
Ia adalah kerana rayuan terakhir kes SRC International membabitkan isu yang serius, kompleks dan novel iaitu cabang undang-undang jenayah dan sivil, amalan dan keterangan, hak perlembagaan, cara pendakwaan dijalankan oleh pihak Pendakwa Raya, penghakiman kes mahkamah jenayah oleh mahkamah perbicaraan dan pentadbiran sistem Keadilan Jenayah.
Pada 25 Januari lalu, Najib melalui Muhammad Shafee dalam sepucuk surat dialamatkan kepada Setiausaha Ketua Hakim Negara memohon supaya Najib dibenarkan untuk diwakili seorang QC iaitu peguam kanan paling senior dan berpengalaman dari United Kingdom.
Permohonan itu dibuat atas alasan QC mempunyai kepakaran untuk menasihati dan berpengalaman mengendalikan rayuan akhir Najib yang sangat kompleks dan membabitkan isu serta persoalan perundangan baharu bukan sahaja dalam bidang kuasa negara ini, malah di negara Komanwel.
Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur bagi tujuh tuduhan pecah amanah, salah guna kuasa dan pengubahan wang haram dana SRC. – KOSMO! ONLINE


Padah simpan minyak masak melebihi had dibenarkan
Oleh ASYRAF MUHAMMAD

21 Julai 2022, 6:30 pm
PADANG BESAR – Tindakan seorang pembekal minyak masak yang menyimpan bekalan bahan itu melebihi jumlah dibenarkan mengundang padah apabila premisnya di Kampung Baru Padang Besar di sini diserbu pihak berkuasa pada pagi tadi.
Ketua Polis Perlis, Datuk Surina Saad berkata, serbuan kira-kira pukul 9 pagi itu mendapati premis tersebut menyimpan minyak masak berkenaan di dalam botol seberat lima kilogram.
Katanya, jumlah penyimpanan minyak masak mengikut lesen yang dibenarkan adalah sebanyak 80,000 kilogram (kg), namun bekalan yang terdapat di premis itu sewaktu operasi sebanyak berjumlah 92,156 kg.
“Jadi terdapat lebihan 12,156 kg minyak masak yang disimpan di premis itu sewaktu operasi itu dilaksanakan,” katanya pada sidang akhbar di Ibu Pejabat Polis Daerah (IPD) Padang Besar di sini hari ini.
Susulan itu, Surina berkata, pihaknya merampas minyak masak berkenaan dan menahan seorang lelaki warga tempatan berusia 41 tahun yang merupakan pemilik premis tersebut.
Beliau berkata, pemeriksaan juga mendapati premis penyimpanan itu beroperasi dengan memiliki lesen sah.

“Nilai rampasan keseluruhan adalah dianggarkan berjumlah RM48,800. Semua barangan itu dan suspek terlibat diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan lanjut,” katanya.
Tambahnya, kes disiasat di bawah Peraturan 13 (1) Akta Kawalan Bekalan 1961 dan Peraturan 10 (1) Peraturan-Peraturan Kawalan Bekalan 1974.
“Hukuman bagi kesalahan ini adalah denda tidak melebihi RM1 juta atau penjara tidak melebihi tiga tahun,” katanya. – KOSMO! ONLINE


JKDM Kelantan tahan lori bawa 7.5 tan ayam sejuk beku seludup
Oleh ROHANA MOHD. NAWI

21 Julai 2022, 6:19 pm
RANTAU PANJANG – Cubaan seorang lelaki yang berperanan sebagai ‘transporter’ membawa 7.5 tan ayam sejuk beku bernilai RM30,000 dari Thailand ke Lembah Klang gagal apabila lori yang dipandu ditahan di tepi jalan di Taman Persiaran Indah, Kampung Berdang dekat Jeli awal pagi tadi.
Suspek berusia 33 tahun itu diberkas pada pukul 2.40 pagi selepas sepasukan pegawai dan anggota Jabatan Kastam Diraja Malaysia (JKDM) menerima maklumat mengenai kegiatan penyeludupan yang dijalankan menggunakan lori tersebut.
Pengarah JKDM Kelantan, Mohd. Nasir Deraman berkata, menerusi intipan yang dijalankan, lori yang dipandu suspek berada di sebuah pangkalan haram di Jeli sebelum sekumpulan penyeludup dilihat memunggah kotak ayam sejuk beku di tepi sungai ke dalam kenderaan tersebut.
Menurutnya, penyeludup mengambil masa kira-kira 20 minit untuk memasukkan 500 kotak ayam sejuk beku ke dalam lori sebelum keluar dari kawasan pangkalan haram.
“Pihak kami menahan lori itu dan pemeriksaan mendapati 500 kotak ayam sejuk beku berserta logo halal dari negara jiran berada di ruang penyimpanan barangan.
“Siasatan mendapati, kesemua ayam sejuk beku itu diseludup masuk melalui sungai. Suspek dipercayai akan menghantarnya ke Lembah Klang untuk pasaran di sana,” katanya pada sidang akhbar di Pejabat Penguatkuasaan JKDM Rantau Panjang di sini hari ini.

Mengulas lanjut, Mohd. Nasir memberitahu, suspek dipercayai sudah lama menjalankan kegiatan tersebut dan dia turut dibayar upah atas tugasan yang dilakukannya.
Kenderaan dan ayam sejuk beku dirampas manakala suspek sudah dibebaskan dengan jaminan JKDM. Kes disiasat mengikut Seksyen 135(1)(e) Akta Kastam 1967. – KOSMO! ONLINE


Perlu wujud peraturan kawal selia industri vape
Oleh KOSMO!

21 Julai 2022, 5:55 pm
PETALING JAYA – Persatuan E-Vaporizers dan Tembakau Alternatif Malaysia(MEVTA) dan Persatuan Peruncit Rokok Elektronik Malaysia (MRECA)  memohon agar Kabinet mengkaji semula larangan penjualan dan pemilikan vape kepada individu yang lahir dari tahun 2005.
Persatuan E-Vaporizers dan Tembakau Alternatif Malaysia (MEVTA), Mohamad Neezam Talib berkata, cadangan tersebut dilihat akan menjejaskan industri tersebut yang bernilai RM2.27 bilion.
Baru-baru ini, Menteri Kesihatan berkata Kabinet telah meluluskan cadangan Kementerian Kesihatan Malaysia berkenaan larangan tersebut dan ini akan menyebabkan industri vape tempatan diharamkan pada masa akan datang.
“Rokok dan vape adalah dua barangan yang berbeza dan tidak sepatutnya disamakan
dalam satu kategori yang sama dalam larangan ini.
“Sebaliknya, produk vape adalah alternatif yang kurang risiko kepada rokok dan mampu membantu perokok tegar berhenti merokok,” katanya dalam kenyataan yang dikeluarkan.
Menurut beliau, kerajaan seharusnya melihat vape sebagai satu kaedah untuk mengurangkan jumlah perokok negara pada masa ini kerana ia terbukti berkesan di negara yang lain.

“Polisi ini memberikan mesej yang salah kepada perokok masa ini kerana ia menyamakan rokok dan vape sebagai produk yang mempunyai risiko yang sama,” katanya lagi.
Selain itu, Presiden Persatuan Peruncit Rokok Elektronik Malaysia (MRECA), Datuk Adzwan Ab Manas menerangkan, industri tempatan rata-ratanya terdiri daripada usahawan bumiputera dan polisi ini akan memberikan kesan dalam jangka masa panjang.
Nasib industri yang bernilai RM2.27 bilion serta 15,000 pekerja dan 3,000 perniagaan vape di Malaysia akan terjejas sekiranya kerajaan tidak memberikan pertimbangan yang sewajarnya.
“Selama ini, Malaysia dianggap sebagai salah satu pengeluar vape yang utama di dunia. Ia juga mempunyai potensi yang besar untuk menarik pelabur domestik dan asing.
“Dengan polisi ini, ia akan membantutkan potensi negara Malaysia sebagai pengeluar produk vape di dunia,” katanya.
MEVTA dan MRECA juga berharap agar Kerajaan  mewujudkan peraturan kawal selia bagi mengawal industri vape yang setelah sekian lama tertangguh dan mengambil pendekatan untuk mengawal industri vape dengan peraturan yang berbeza dengan rokok. -KOSMO! ONLINE


Minum 3 cawan kopi sehari mampu panjangkan usia
Oleh KOSMO!

21 Julai 2022, 6:30 pm
BEIJING – Satu kajian mendapati  individu yang minum kopi antara dua hingga empat cawan sehari tanpa mengambil kira jenis gula yang digunakan, mampu hidup lebih lama berbanding mereka yang tidak mengambil minuman tersebut, lapor akhbar New York Post semalam.
Kajian tersebut dilakukan sekumpulan saintis  Universiti Perubatan Selatan dan Universiti Jinan di Guangzhou.
“Kajian terdahulu mencadangkan hubung kait antara pengambilan kopi dan pengurangan risiko kematian, namun tidak membezakan antara kopi yang diminum dengan gula atau pemanis tiruan serta kopi kosong,” kata pengarang utama kajian,  Dr. Dan Liu.
Dalam kajian yang berlangsung dari 2006 hingga 2010 itu, semua responden menjawab sekurang-kurangnya satu kertas soal selidik mengenai diet, termasuk tabiat minum kopi serta tidak menghidap penyakit kanser atau kardiovaskular.
Sebanyak 55.4 peratus peserta mengaku minum kopi tanpa gula atau pemanis, selain 14.3 peratus minum kopi bersama gula, 6.1 peratus menambah pemanis tiruan dan 24.2 peratus lagi tidak meminum kopi.
Peminum kopi kemudian dianalisis berdasarkan jumlah cawan kopi yang diambil sehari.

Hasil sepanjang tempoh kaji selidik itu mendapati seramai 3,177 responden meninggal dunia termasuk 1,725 yang menghidap kanser dan sakit jantung.
Selepas mengambil kira gaya hidup dan faktor perubatan yang boleh memberi kesan kepada risiko kematian, penyelidik mendapati bahawa peminum kopi mampu hidup lebih lama. Keadaan itu tidak kira sama ada mereka menambah gula atau jenis kopi yang diminun.
Manfaat paling ketara adalah dalam kalangan kumpulan yang meminum kopi antara dua ke empat cawan sehari, di mana risiko kematian awal adalah 30 peratus lebih rendah berbanding pengguna lain. – Agensi


Bapa jadi benteng anak rebah ketika berkawad
Oleh KOSMO!

21 Julai 2022, 5:46 pm
PETALING JAYA – Tindakan seorang bapa berlari ke arah anaknya yang rebah sewaktu berkawad serta membantunya supaya kekal berdiri meruntun hati orang ramai.
Kejadian itu berlaku di Maktab Penjara Kajang sempena Hari Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) pagi tadi.
Beberapa keping gambar insiden itu tular di media sosial selepas dikongsikan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.
Menerusi hantaran beliau, Alexander berkata, bapa tersebut berlari dari khemah tetamu ke arah anaknya yang rebah menahan terik matahari, malah terlucut selipar dipakai warga emas tersebut.
“Yang hadir di padang kawad pagi tadi menjadi saksi, betapa kasih agung seorang ayah kepada anaknya.
“Yang bermain di fikiran ketika melihat perkara itu, sama ada ayah ingin mengusung anaknya keluar barisan, ternyata sangkaan demikian meleset.

“Meskipun badan ayahnya dimamah usia, anaknya dipapah, bingkas dibantu berdiri sambil badan menjengah lebih separuh abad itu menjadi benteng daripada anaknya kembali rebah,” katanya.
Alexander berkata, kesungguhan bapa tersebut menyebabkan beliau dan tetamu yang hadir pada majlis berkenaan turut berasa sebak.
“Melihatkan pengorbanan tidak terperi seorang ayah, berjurai air mata hadirin membasahi pipi masing-masing. Saya tidak terkecuali.
“Kepada mereka yang masih mempunyai insan bergelar ayah, hargai, sayangi dan santunilah selagi hayatnya dikandung badan.
“Kasihnya ayah, berkorban nyawa, biarlah jiwa akan terseksa, ikhlas dan rela asalkan bahagia,” ujarnya. -KOSMO! ONLINE


Pendakwa pertikai pemilik Twitter bocor transkrip rakaman audio
Oleh NORLIZAH ABAS

21 Julai 2022, 5:41 pm
KUALA LUMPUR – Pihak pendakwaan membangkitkan aduan berhubung tindakan pemilik akaun Twitter yang didakwa membocorkan transkrip rakaman audio dikatakan perbualan antara Syed Saddiq Syed Abdul Rahman dan pegawai kanan Suruhanjaya Pencegahan Rasuah Malaysia (SPRM).
Rakaman audio itu belum ditandakan sebagai eksibit oleh pihak mahkamah ketika dimainkan semalam pada prosiding perbicaraan pecah amanah dan pengubahan wang haram melibatkan Ahli Parlimen Muar itu.
Timbalan Pendakwa Raya, Datuk Wan Shaharuddin Wan Ladin mempersoalkan bagaimana pemilik akaun dikenali sebagai `Farhan’ memperoleh transkrip dan kemudian membuat hantaran dalam Twitternya.
Timbalan Pengarah 1 Bahagian Pendakwaan & Perundangan SPRM menyifatkan tindakan itu sebagai tidak beretika kerana mahkamah belum mengesahkan ketulenan suara dalam rakaman audio itu adalah Syed Saddiq dan Penguasa Kanan SPRM, Mohd. Ihsan Sapuan.
Ujarnya, transkrip itu kemudian tersebar kepada pihak media dan disiarkan oleh Astro Awani dan Sinar Harian yang antara lain menyatakan pihak pembelaan mempersoal tindakan SPRM yang didakwa cuba memujuk Syed Saddiq menyokong Tan Sri Muhyiddin Yassin.
Sehubungan itu, beliau mengemukakan permohonan lisan agar mahkamah memanggil Farhan yang turut berada di mahkamah hari ini manakala Editor Astro Awani serta Sinar Harian memberi penjelasan esok bagaimana transkrip rakaman audio itu diperoleh.

“Ini bukan perkara kecil, mahkamah belum tentukan keaslian pemilik suara namun Farhan membuat dapatannya sendiri. Saya mohon mahkamah memanggilnya memberi penjelasan. Ini kerja budak mentah yang belum empuk lagi nasinya,” ujarnya.
Wan Shaharuddin turut menyatakan wartawan kedua-dua media berkenaan tidak hadir membuat liputan ketika rakaman audio tersebut dimainkan.
Beliau turut mengemukakan satu laporan polis yang dibuat pagi ini berhubung isu kebocoran transkrip rakaman audio tersebut.
Pesuruhjaya Kehakiman Datuk Azhar Abdul Hamid ketika memberi maklum balas berhubung perkara itu mengingatkan orang awam agar tidak melampaui batas ketika membuat sebarang komen yang menyentuh perbicaraan Syed Saddiq.
Azhar berpendapat, mahkamah tidak boleh melarang mana-mana pihak mengeluarkan sebarang komen berkaitan perbicaraan kerana hak bersuara termaktub di bawah Perlembagaan Persekutuan.
Namun ujar hakim itu, komen yang diutarakan perlu berada dalam ruang lingkup yang dibenarkan dan tidak melampaui batas.
Wan Shaharuddin membangkitkan isu itu pada perbicaraan Syed Saddiq, 29, yang menghadapi tuduhan pindaan bersubahat dengan Rafiq Hakim Razali melakukan pecah amanah dana berjumlah RM1 juta sebuah parti politik.
Terdahulu, peguam Gobind Singh Deo tidak bersetuju dengan tuduhan pihak pendakwaan bahawa transkrip itu dibocorkan walhal rakamannya diputarkan di mahkamah dan pihak media turut mendengarnya ketika prosiding berlangsung.
Menurut Gobind, mahkamah juga tidak mengeluarkan larangan kepada orang awam atau pihak media yang membuat liputan supaya tidak menyiarkannya kepada umum.
“Kita perlu bersikap adil kepada pihak media, tidak kira sama ada rakaman itu sudah dijadikan eksibit atau tidak kerana rakaman itu diputar ketika prosiding di mahkamah terbuka,” ujar beliau.
Sementara itu, seorang lagi peguam yang mewakili Syed Saddiq, Datuk S. Ambiga turut meluahkan rasa kecewanya dengan isu yang dibangkitkan oleh pihak pendakwaan yang disifatkan cuba membuli orang awam dengan membuat laporan polis berkaitan isu yang menyentuh integritinya.
Perbicaraan bersambung lagi esok. – KOSMO! ONLINE


100 juta penduduk AS berdepan bahaya suhu panas melampau
Oleh KOSMO!

21 Julai 2022, 5:30 pm
WASHINGTON – Keadaan cuaca panas berbahaya di seluruh Amerika Syarikat (AS) merebak ke timur laut negara itu dengan sekurang-kurangnya satu pertiga penduduk AS di 20 negeri diberi amaran mengenai ancaman haba melampau, lapor United Press International (UPI) semalam.
Perkhidmatan Cuaca Kebangsaan (NWS) berkata, kira-kira 100 juta penduduk diberi amaran mengenai haba berlebihan, manakala sekitar 60 juta penduduk akan menghadapi suhu tinggi sepanjang minggu hadapan.
Kawasan yang terjejas termasuk Dataran selatan, Lembah Mississippi, Lembah Ohio ydan sebahagian dari Lembah Tennessee.
Oklahoma mencatatkan suhu tertinggi 39.4 darjah Celsius pada Selasa lalu, demikian menurut sebuah projek cuaca akademik, Oklahoma Mesonet.
“Ini kali pertama dalam sejarah rangkaian kami sebanyak 120 kawasan mencatatkan suhu tersebut pada hari yang sama,” kata Oklahoma Mesonet dalam ciapannya di Twitter.
Di Arkansas, bandar Little Rock menyaksikan suhu tinggi pada Selasa lalu untuk hari kesepuluh setakat tahun ini, kata NWS.

Di Texas, bandar Fort Worth mencatatkan suhu 42.8 darjah Celsius dan dijangka lebih panas pada Rabu ini.
NWS menyatakan bahawa 265 juta orang di seluruh AS akan mengalami suhu melebihi 32.2 darjah Celsius untuk beberapa hari akan datang dengan suhu paling tinggi di Dataran selatan. – Agensi


Tiga cedera, kilang proses makanan terbakar
Oleh NIK NUR IZZATUL HAZWANI NIK ADNAN

21 Julai 2022, 5:28 pm
KEMAMAN – Sebuah kompleks kilang memproses makanan tambahan ayam di Kawasan Perindustrian Kertih di sini yang pernah terbakar pada awal tahun ini sekali lagi ditimpa musibah sama hari ini.
Kebakaran pada pukul 11.20 pagi itu turut menyebabkan tiga pekerja penyelenggaraan mengalami kecederaan termasuk salah seorangnya melecur.
Penolong Pengarah Bahagian Operasi Jabatan Bomba dan Penyelamat Terengganu, Muhammad Basri Kamarazaman berkata, kebakaran tersebut telah memusnahkan 30 peratus daripada tingkat tiga premis kilang berkenaan.
Beliau berkata, siasatan awal percaya kebakaran berlaku sewaktu ketiga-tiga pekerja terbabit sedang melakukan kerja-kerja penyelenggaraan di tingkat tiga bangunan itu.
“Kebakaran tersebut menyebabkan seorang pekerja warga tempatan berusia 31 tahun melecur selain kepalanya cedera.
“Seorang lagi pekerja warga Myanmar patah kaki dan cedera pada bahagian kepala setelah melompat dari tingkat tiga untuk menyelamatkan diri,” katanya ketika ditemui di lokasi kejadian hari ini.

Muhammad Basri berkata, seorang lagi mangsa yang juga warga Myanmar turut cedera ringan akibat kebakaran terbabit.
Tambah beliau, seramai 61 anggota dari Balai Bomba dan Penyelamat Paka, Kijal dan Kerteh telah mengambil masa sejam untuk memadamkan kebakaran.
“Ketiga-tiga mangsa telah dihantar ke Unit Kecemasan Hospital Kemaman di sini untuk rawatan lanjut. Punca dan jumlah kerugian sedang disiasat,” katanya.
Sebelum ini, gudang menempatkan kayu palet dan baju seragam lama yang terdapat di kompleks kilang sama turut musnah terbakar pada bulan Januari lalu. – KOSMO! ONLINE


Peniaga tidak mengaku salah sebabkan kecederaan anggota polis
Oleh AZAHAR HASHIM

21 Julai 2022, 4:47 pm
KULIM – Seorang peniaga pasar pagi dihadapkan ke Mahkamah Sesyen di sini hari ini atas tuduhan melanggar seorang anggota polis Unit Rondaan Bermotosikal (URB) dengan kenderaan pacuan empat roda sehingga parah pada Sabtu lalu.
Tertuduh, Chua Kai Choon, 46, bagaimanapun mengaku tidak bersalah sebaik pertuduhan terhadapnya itu dibacakan di hadapan Hakim Mirza Mohamad.
Kai Choon turut dituduh dengan lima lagi pertuduhan di Mahkamah Majistret di sini iaitu menghalang tugas penjawat awam dan memasukkan dadah ke dalam badan.
Tiga lagi pertuduhan dilakukan di bawah Akta Pengangkutan Jalan (APJ) 1987 atas kesalahan memandu dengan melulu serta di bawah pengaruh dadah serta mengubah suai struktur kenderaan.
Dia yang merupakan bapa kepada dua anak itu mengaku tidak bersalah atas kelima-lima pertuduhan berkenaan.
Mengikut pertuduhan pertama, dia didakwa dengan sengaja menyebabkan kecederaan ke atas anggota polis, Koperal Muhamad Khairul Syafiq Ahmad dengan cara melanggar mangsa dengan menggunakan kenderaan pacuan empat roda jenis Nissan Frontier yang mana ia boleh menyebabkan kematian.

Kejadian didakwa berlaku berdekatan bangunan Lembaga Hasil Dalam Negeri (LHDN), Jalan Kulim-Serdang di sini kira-kira pukul 9.15 pagi, 16 Julai lalu.
Pendakwaan terhadapnya dilakukan mengikut Seksyen 307 Kanun Keseksaan yang memperuntukkan hukuman penjara sehingga 20 tahun. – KOSMO! ONLINE


Puteri Sarah tak ‘heran’ kekayaan suami – Pengurus
Oleh MOHD. HAIKAL ISA

21 Julai 2022, 5:28 pm
PETALING JAYA – Pengurus kepada Puteri Sarah iaitu Emi Mat Rozekhi mendedahkan bawah pelakon itu tidak kisah langsung dengan kekayaan dimiliki suaminya, Syamsul Yusof.
Emi turut memberi peringatan supaya netizen di luar sana agar berhati-hati dalam meninggalkan komen terutama berhubung status rumah tangga Sarah dan Syamsul.
Menerusi satu entri yang diulang siar Sarah atau nama sebenarnya, Puteri Sarah Liyana Megat Kamaruddin dalam Instatory, Emi menegaskan bahawa selebriti bawah jagaannya itu pandai mencari punca rezeki sendiri dan tidak bergantung dengan kekayaan suaminya.
“Bukan nak jadi batu api tapi nak pesan. Dalam apa jua keadaan, jaga diri. Jangan tulis sampai lupa diri.
“Baca dan ‘reserve’ komen-komen anda sebab bukan kita yang hadap. Saya yang duk (tukang) kira duit dia (Puteri Sarah). Saya tahulah dia tak heran (kisah) pun ‘title’ kaya itu.
“Puteri Sarah bekerja keras untuk berada pada tahap sekarang. Tahap ‘hardworking’ (kerja keras) dia boleh kalah orang lain. Saya tabik yang itu sangat-sangat,” dedahnya menerusi Instastory.

KOMEN pengurus Puteri Sarah yang memberitahu, pelakon itu bukannya seorang wanita yang bergantung dengan harta suami.
Terdahulu, Puteri Sarah, 37, memfailkan notis saman fitnah terhadap seorang netizen selepas individu itu memuat naik hantaran didakwa berunsur fitnah berkait kontroversi rumah tangganya dengan Syamsul.
Bagaimanapun, individu terbabit akhirnya membuat permohonan maaf secara terbuka beberapa hari lalu serta berjanji tidak akan mengeluarkan lagi sebarang kenyataan berbaur fitnah terhadap aktres itu.
“Saya telah menerima LOD (Letter of Demand) yang meminta saya untuk meminta maaf secara terbuka dan tidak lagi mengeluarkan sebarang kenyataan berkaitan Puteri Sarah atau pun keluarganya,” tulis individu terbabit menerusi media sosial miliknya. – KOSMO! ONLINE


Anak murid selalu gelisah, tidak fokus sejak hisap vape
Oleh KOSMO!

21 Julai 2022, 5:07 pm
PETALING JAYA – Murid berubah sikap, sentiasa gelisah selain tidak fokus di dalam kelas sejak terjebak menghisap vape.
Itu yang diceritakan seorang guru mengenai perubahan sikap seorang muridnya sekali gus mengundang kebimbangan wanita itu.
Menerusi hantaran pada Instagram, guru pendidikan khas itu memberitahu, murid tersebut sering meminta keluar ke tandas sejak kebelakangan ini kononnya sakit perut.
“Mula-mula tidak syak pun. Kadangkala orang pergi rehat, dia hilang entah ke mana. Dalam kelas selalu hilang.
“Kalau ada pun dalam kelas, macam kucing hilang anak. Sehari dua tidak perasan tapi seminggu dua, nampak dia memang tidak boleh fokus dalam kelas. Resah gelisah,” katanya pada hantaran tersebut.
Wanita itu berkata, dia merasakan ada sesuatu disembunyikan dan akhirnya menjumpai vape tersebut.

“Cikgu pun tertanya-tanya apakah benda ini sampai budak gian sangat. Sampaikan murid tidak sampai sejam duduk dalam kelas, hendak keluar lagi.
“Mungkin sebab hendak hisap benda ini (vape). Sejak dari hari itu, baca berkenaan benda ini, memang bahaya,” luahnya. -KOSMO! ONLINE


Wanita didenda RM25,000 jual pakaian tiruan berjenama antarabangsa
Oleh LUQMAN RIDHWAN MOHAMED NOR

21 Julai 2022, 5:29 pm
KUALA KANGSAR – Seorang wanita didenda RM25,000 oleh Mahkamah Sesyen di sini hari ini atas tuduhan menjual pakaian tiruan berjenama antarabangsa bernilai RM 47,570, pada 13 Januari lalu.
Pengarah Kementerian Perdagangan Dalam Negeri dan Hal Ehwal Pengguna (KPNDHEP) Perak, Saifullizan Kamarul Zaman berkata, wanita berusia 31 tahun yang menjalankan perniagaan secara online itu mengaku bersalah selepas pertuduhan dibacakan terhadapnya di hadapan hakim.
“Modus operandi yang digunakan adalah dengan mengiklankan pakaian berjenama di laman sosial dengan harga lebih murah dari pasaran bagi menarik perhatian pembeli.
“Tertuduh didakwa memiliki pakaian pelbagai jenama terkenal sebanyak 4,750 helai dengan menggunakan cap dagangan berdaftar secara salah di premis perniagaannya di Kuala Kangsar,” katanya dalam satu kenyataan hari ini.
Wanita itu didakwa mengikut Seksyen 102(1)(c) akta sama, yang boleh dihukum mengikut Seksyen 102(1)(ii) akta sama. – KOSMO! ONLINE


KPDNHEP Perak sita lori uatan diesel RM51,000
Oleh LUQMAN RIDHWAN MOHAMED NOR

21 Julai 2022, 5:10 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Perak menyita dua buah lori muatan diesel bernilai RM51,817.90.
Pengarah KPNDHEP Perak, Saifullizan Kamarul Zaman berkata, sitaan itu merupakan hasil pemeriksaan pasukan Penguat kuasa KPDNHEP Cawangan Manjung pada pukul 8.20 malam semalam di sebuah stesen minyak di sekitar Segari.
Pemeriksaan itu dibuat hasil aduan dan maklumat awam berhubung aktiviti pembelian barang kawalan diesel bersubsidi menggunakan selain tangki kenderaan.
“Pemerhatian mendapati ada dua buah lori mengunjungi stesen minyak tersebut untuk membeli diesel yang diisi ke dalam tong plastik di belakang kenderaan tersebut.
“Menyedari hal itu, pasukan serbuan menahan dua lelaki berumur 56 tahun dan 31 tahun bersama-sama lori di stesen minyak tersebut,” katanya dalam satu kenyataan di sini hari ini.
Siasatan awal mendapati, pemandu lori tidak mempunyai sebarang kebenaran bertulis untuk membeli barang kawalan dalam kuantiti banyak.

Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974. – KOSMO! ONLINE


Jururawat menangis, Bella peluk panggil Misi Wan
Oleh NUZULSHAM SHAMSUDDIN

21 Julai 2022, 5:02 pm
KUALA LUMPUR – Seorang jururawat masyarakat menangis di Mahkamah Sesyen di sini hari ini apabila mengenang pertemuannya dengan remaja sindrom Down, Bella yang ditempatkan di Taman Sinar Harapan Tuanku Ampuan Najihah, Negeri Sembilan pada Julai 2021.
Wan Zuriena Wan Ismail, 40, yang merupakan jururawat rumah kebajikan itu berkata, dia tidak dapat menahan emosinya ketika Bella memanggil namanya ‘Misi Wan’ dan memeluknya.
“Pada 4 Julai 2021 selepas membuat rondaan dan tiba di asrama Bella duduk, dia tengok panggil ‘Misi Wan’, dia datang kepada saya dan peluk.
“Saya memang tak boleh tahan emosi tengok dia dengan kedua-dua tangan berbalut rambutnya potong pendek ada parut di muka. Itulah pandangan pertama saya,” kata saksi pendakwaan ke-14 itu sambil menangis.
Mengulas lanjut, dalam keterangannya, saksi itu turut berkata, pada masa sama, dia melihat Bella dalam keadaan trauma selain mengigau pada waktu malam.
“Kalau sebelum ini dia rapat dengan staf yang menjaganya tetapi apabila kes ini dia cuma rapat dengan orang tertentu. Dia ambil masa agak lama untuk pulih,” katanya.

Ujar saksi itu kali terakhir dia melihat Bella pada Julai sebelum remaja itu dibawa ke mahkamah.
Sementara itu, ketika ditanya Timbalan Pendakwa Raya Nor Azizah Mohamad bagaimana keadaan Bella terutama ketika luka tangannya dicuci semasa berada di rumah kebajikan itu, saksi tersebut berkata, dia akan menggunakan psikologi untuk mengalihkan kesakitan.
“Setiap kali kita nak cuci luka, Bella akan tarik tangannya. Kita kena guna psikologi pujuk dia kalau Bella hendak pergi sekolah kena cuci luka, sapu ubat dan balut.
“Kalau tidak kuman akan masuk luka semakin besar. Hari-hari kita cakap benda sama, hari-hari ketika cuci luka kita doa benda sama iaitu Ya Allah, Bella hendak sembuh, sihat dan pergi sekolah semula dan Bella maafkan semua,” kata saksi itu lagi.
Dalam pada itu saksi itu berkata, keadaan remaja tesebut sekarang semakin ceria selain berat badan juga bertambah.
Terdahulu pada prosiding sebelah pagi, seorang pegawai perubatan memberitahu Mahkamah Sesyen usia Bella ketika menjalani ujian sinar- X bone age (anggaran usia tulang) adalah 15 tahun pada 2020.
Saksi pendakwaan ke-13, Dr. B. Anulaawathi, 39, yang sebelum ini bertugas di Jabatan Radiologi Hospital Tunku Azizah berkata, analisis dibuat melalui tiga aspek iaitu chronological age, brush data foundation dan buku rujuk Radiographic Atlas of Skeletal Development of the Hand and Wrist Book by Greulich and Pyle.
Perbicaraan di hadapan Hakim Izralizam Sanusi bersambung lagi 29 Ogos ini.
Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


Wanita AS diperkosa di Pakistan
Oleh KOSMO!

21 Julai 2022, 5:00 pm
ISLAMABAD – Seorang wanita warga Amerika Syarikat (AS) berusia 21 tahun didakwa diperkosa bergilir-gilir oleh dua lelaki dalam insiden di wilayah Punjab, Pakistan, lapor laman berita Wion News semalam.
Menurut polis, jenayah berlaku pada 17 Julai lalu di sebuah pusat peranginan di Fort Munro, daerah Dera Ghazi Khan, kira-kira 500 kilometer dari Lahore.
Mangsa yang merupakan seorang pesohor media sosial, ketika itu dalam perjalanan bersama rakannya, Muzamil Sipra dan Azan Khosa untuk merakam video.
Polis berkata, wanita itu datang ke Fort Monroe dari Karachi selepas dijemput oleh Muzamil. Mangsa melawat rumah Muzamil di daerah Rajanpur, Punjab  Ahad lalu.
Mangsa yang menggunakan visa pelancongan ke Pakistan, menetap di negara itu sejak tujuh bulan lalu.
Dokumen kes menyatakan bahawa mangsa menginap di sebuah hotel di mana dia diperkosa bergilir-gilir oleh mereka.

“Kami tinggal di sebuah hotel di Fort Monroe di mana kedua-dua suspek merogol saya dan merakam video kejadian untuk memeras ugut saya,” kata mangsa.
Muzamil ditahan oleh Polis Tentera Sempadan, manakala serbuan dilakukan untuk menahan seorang lagi suspek.
Sementara itu, seorang jurucakap Kedutaan AS memberitahu bahawa pihaknya sedang berhubung dengan polis dan memastikan bahawa wanita itu mendapat jagaan rapi.
“Perlindungan warga AS di luar negara adalah keutamaan tertinggi Jabatan Negara AS, kedutaan serta konsulat kami di luar negara.
“Sebagai menghormati privasi mangsa, kami tidak boleh mengulas secara spesifik mengenai kes tersebut. Konsulat Jeneral AS di Lahore bersedia untuk menyediakan perkhidmatan konsular kepada mana-mana warga AS yang menjadi mangsa jenayah,” tambahnya. – Agensi


Gagal seludup 600 liter diesel guna Toyota Hilux
Oleh AIMUNI TUAN LAH

21 Julai 2022, 4:14 pm
GUA MUSANG – Cubaan seorang lelaki menyeludup kira-kira 600 liter minyak diesel menggunakan sebuah trak pikap gagal apabila dia ditahan semasa melalui sekatan jalan raya (SJR) di Stesen Timbang Jabatan Pengangkutan Jalan (JPJ), Tanah Putih di sini semalam.
Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Gua Musang, Mohd. Koma Shapii berkata, ketika kejadian, lelaki itu dalam perjalanan melalui jalan Gua Musang-Kuala Lipis dengan memandu trak pikap jenis Toyota Hilux.
Katanya, semasa tiba di SJR Stesen Timbang JPJ, anggota penguat kuasa memeriksa bahagian belakang kenderaan itu dan menemui beberapa tong berisi 600 liter diesel bernilai RM1,200.
“Pemandu Toyota Hilux gagal mengemukakan dokumen atau permit pemilikan barang kawalan diesel itu,” katanya.
Menurut Mohd. Koma, pihaknya sentiasa bekerjasama dengan JPJ atau agensi penguatkuasaan lain dalam melaksanakan SJR bagi membendung ketirisan barang kawalan di pintu masuk negeri ini secara kerap.
Katanya, operasi bersepadu dijalankan melibatkan pemeriksaan ke atas barang kawalan berjadual di bawah Akta Kawalan Bekalan 1961 dan Akta yang dikuatkuasakan KPDNHEP. – KOSMO! ONLINE


Baki komitmen hutang 1MDB RM32.08 bilion
Oleh MOHD RASDAN AHMAD

21 Julai 2022, 4:09 pm
KUALA LUMPUR – Setakat 30 Jun lalu, jumlah baki komitmen hutang 1Malaysia Development Bhd. (1MDB) adalah RM32.08 bilion dengan andaian kadar tukaran wang asing AS$1 bersamaan dengan RM4.50.
Menteri Kewangan, Tengku Datuk Seri Zafrul Tengku Abdul Aziz berkata, bagi tempoh April 2017 hingga Mei lalu, kerajaan menyalurkan bantuan kewangan dalam bentuk pinjaman atau pendahuluan sebanyak RM10.85 bilion.
“Bantuan tersebut adalah melalui Kementerian Kewangan (MOF) dan syarikat Menteri Kewangan Diperbadankan (MKD) untuk bayaran komitmen dan faedah hutang 1MDB berikutan masalah kewangan dihadapi 1MDB sebelum ini.
“Selain bantuan kewangan langsung kerajaan, faedah hutang 1MDB turut dibiayai menggunakan dana pemulihan aset 1MDB yang disimpan dalam satu Akaun Amanah di bawah MOF dikenali Akaun Amanah Mendapatkan Kembali Aset,” katanya dalam jawapan bertulis di persidangan Dewan Rakyat di sini hari ini.
Menurut beliau, setakat 30 Jun lalu, jumlah dana pemulihan aset 1MDB yang berjaya diperoleh semula adalah RM19.28 bilion daripada beberapa mata wang asing termasuk dolar Amerika Syarikat, dolar Singapura dan dolar Australia.
“Dana ini telah dan akan digunakan bagi tujuan pembayaran hutang 1MDB dengan RM10.84 bilion digunakan untuk pelunasan hutang 1MDB setakat 30 Jun lalu.

“Pada masa ini, dana itu masih berbaki RM8.83 bilion (termasuk hibah dan untung atau rugi tukaran asing),” jelasnya.
Bukan itu sahaja, tambah Tengku Zafrul, proses untuk mendapatkan semula dana 1MDB sedang berjalan dan menyifatkannya sebagai suatu proses rumit dan panjang serta boleh memakan masa bertahun lamanya.
“Ini bukan sahaja melibatkan kerjasama beberapa agensi tempatan dengan asing, malah turut meliputi proses perundangan di mahkamah dan proses rundingan penyelesaian,” katanya.
Tegas beliau lagi, kerajaan tetap komited dalam meneruskan usaha untuk mendapatkan semula semua dana berkaitan 1MDB yang telah diseleweng, sama ada melalui tindakan undang-undang mahupun rundingan penyelesaian. – KOSMO! ONLINE


Pemandu Indonesia gagal bolos pemeriksaan JPJ
21 Julai 2022, 4:06 pm
AMPANG – Cubaan seorang pemandu lori warga asing melarikan diri ketika pemeriksaan mengundang padah apabila ditahan pasukan penguat kuasa dalam Operasi Pemandu Warga Asing (Pewa) di Pandan Indah, di sini hari ini.
Lelaki warga Indonesia berusia dalam lingkungan 30-an itu ditahan selepas penguat kuasa Jabatan Pengangkutan Jalan (JPJ) yang berada di lokasi berjaya menghalang kenderaannya.
Pemandu itu merupakan seorang daripada 36 warga asing yang ditahan dalam operasi berkenaan yang dijalankan bersama Jabatan Imigresen (JIM) Kuala Lumpur.
Ketua Bahagian Penguat Kuasa JPJ Kuala Lumpur, Raja Nur Syuhaidah Raja Azmi berkata, operasi bermula pukul 9 pagi dilakukan selepas pihaknya mendapati ada warga asing memandu kenderaan tanpa lesen.
“Sebanyak 79 notis saman dikeluarkan ke atas pemandu kenderaan atas pelbagai kesalahan antaranya tiada lesen memandu (63 notis) dan tiada lesen memandu kelas perdagangan (8) dan insurans tamat tempoh (8).
“Kita turut menyita 18 motosikal, empat lori dan sebuah kereta,” ujarnya pada sidang akhbar di Pandan Indah.

Menurutnya, pihak JIM juga menjalankan pemeriksaan terhadap 58 warga asing dengan 36 daripada mereka berusia 21 hingga 60 tahun ditahan atas pelbagai kesalahan.
Antara kesalahan dikesan adalah tiada dokumen peribadi (7), dokumen tamat tempoh (5), salah guna pas (8) dan pemegang kad Suruhanjaya Tinggi Pertubuhan Bangsa-Bangsa Bersatu (16),” ujarnya.
Hasil pemeriksaan mendapati kebanyakan kenderaan yang dipandu warga asing adalah milik warga tempatan.
“Ada juga kenderaan yang diubah suai menjadi motosikal roda tiga bagi kegunaan berniaga makanan serta membawa barangan lusuh,” katanya. -KOSMO! ONLINE


Bekas pengarah syarikat didakwa 64 pertuduhan penyelewengan cek
Oleh ASLIZA MUSA

21 Julai 2022, 4:40 pm
IPOH – Seorang bekas pengarah syarikat mengaku tidak bersalah di Mahkamah Sesyen di sini hari ini atas 64 pertuduhan menyalahgunakan, memalsukan dan menggunakan sebagai tulen 33 keping cek berjumlah RM10.65 juta antara November 2017 hingga Februari 2018.
Tertuduh, Ooi Yee Ling, 46, membuat pengakuan itu selepas pertuduhan dibacakan dalam bahasa Kantonis di hadapan Hakim Ainul Shahrin Mohamad Hakim.
Bagi pertuduhan membabitkan penyalahgunaan cek, Yee Ling didakwa dengan curang menyalahgunakan harta milik Chan Chee Seng iaitu dua keping cek RHB Bank Berhad berjumlah RM790,000 di RHB Bank Berhad di Ipoh Garden South pada 17 November 2017.
Tertuduh yang juga pemegang saham Syarikat Cergas Amani Bhd. didakwa mengikut Seksyen 403 Kanun Keseksaan yang memperuntukkan hukuman penjara enam bulan hingga lima tahun, sebatan dan denda.
Wanita itu turut didakwa atas 31 pertuduhan memalsukan cek RHB Bank Berhad daripada akaun RHB Chee Seng untuk dibayar di atas nama tertuduh dan beberapa pihak lain.
Kesalahan itu dilakukan di sebuah syarikat di Jalan Sultan Nazrin Shah dalam daerah Kinta.

Dakwaan terhadapnya dibuat mengikut Seksyen 467 Kanun Keseksaan yang memperuntukkan hukuman penjara maksimum 20 tahun dan boleh dikenakan denda.
Bagi kesalahan mengikut Seksyen 471 Kanun Keseksaan, tertuduh yang berdepan dengan 31 pertuduhan telah secara curang menggunakan cek RHB Bank Berhad daripada akaun milik Chee Seng untuk dibayar atas namanya dan beberapa pihak lain di beberapa lokasi bank dalam daerah Kinta antara tarikh kejadian yang sama.
Pada prosiding sama, Yee Ling turut didakwa bersama konsultan syarikat, Yee Yat Kai, 64, di bawah Seksyen 467 dan Seksyen 471/467 Kanun Keseksaan bagi empat pertuduhan memalsukan dan menggunakan sebagai tulen dua dokumen berupa cagaran berharga iaitu surat di atas nama Chee Seng berkenaan bayaran pampasan antara 26 Disember 2017 hingga 31 Januari 2018 di dua lokasi di daerah Kinta. – KOSMO! ONLINE


Jangan terpengaruh jualan lambang ‘kebal’ Persatuan Bekas Polis palsu
Oleh NOR AZIHAN MD. GHAZALI

21 Julai 2022, 3:58 pm
KUALU LUMPUR – Polis akan menjalankan siasatan berhubung iklan tawaran palsu keahlian dan lambang Persatuan Bekas Polis Malaysia (PBPM) yang menawarkan pelbagai keistimewaan sekiranya menjadi ahli.
Setiausaha Polis Diraja Malaysia (SUPM), Datuk Noorsiah Mohd. Saaduddin berkata, pihaknya mengesan tawaran palsu di satu posting yang mempromosikan jualan lambang di media sosial selain diberikan keistimewaan.
“Antara keistimewaan yang ditawarkan adalah perkhidmatan pengiring polis dengan bayaran RM300 bagi 10 kilometer, bahkan pemilik kenderaan boleh memasang cermin gelap.
“Iklan tersebut turut mendakwa tiada tindakan akan dikenakan pihak berkuasa sekiranya memandu dalam keadaan mabuk dengan menggunakan simbol prestij itu.
“Orang ramai yang berminat boleh menghubungi individu yang nombornya turut tertera dalam iklan itu,” ujarnya dalam kenyataan hari ini.
Justeru itu, menurutnya, pihak polis sedang menjalankan siasatan ke atas individu yang bertanggungjawab dalam menyebarkan iklan berkenaan.

Jelas beliau, tiada sebarang kelebihan sedemikian atau ditawarkan mana-mana pihak seperti yang didakwa.
“Orang ramai yang menerima iklan promosi itu diminta untuk tidak terpengaruh atau menghubungi penama yang dinyatakan.
“Masyarakat juga diminta merujuk kepada saluran media rasmi polis bagi mengelak menjadi mangsa penipuan,” katanya. – KOSMO! ONLINE


Dikecam isi petrol Lamborghini sambil rakam video
Oleh KOSMO!

21 Julai 2022, 4:12 pm
PETALING JAYA – Seorang wanita dikecam pengguna media sosial berikutan tindakannya mengisi petrol kenderaan jenis Lamborghini sambil merakam video menggunakan telefon bimbit, sekali gus mengambil ringan faktor keselamatan.
Menerusi video tular di media sosial, wanita itu mahu menunjukkan kepada pengguna jumlah bayaran bagi isian penuh untuk supercar itu iaitu sebanyak RM400.
Berdasarkan komen ditinggalkan pengguna media sosial, mereka mengecam perbuatan wanita tersebut, malah mengingatkannya mengenai larangan penggunaan telefon bimbit di stesen minyak.
“Tidak reti fikir bab keselamatan diri, orang lain dan premis minyak. Menyusahkan orang,” kata seorang pengguna laman sosial.
“Bila pergi sekolah, tapi tidak tahu undang-undang. Di stesen minyak tidak dibenarkan menggunakan telefon bimbit,” marah seorang lagi pengguna. -KOSMO! ONLINE


2 bekas pegawai kanan MARA Corp. didakwa salah guna kuasa
Oleh NUZULSHAM SHAMSUDDIN

21 Julai 2022, 4:46 pm
KUALA LUMPUR – Dua bekas pegawai kanan MARA Corporation Sdn. Bhd. (MARA Corp) didakwa di Mahkamah Sesyen di sini hari ini atas lima pertuduhan salah guna jawatan bagi mendapatkan suapan dengan meluluskan bayaran elaun memangku untuk diri mereka tanpa kelulusan ahli lembaga pengarah.
Tertuduh Noor Irwan Marmin dan Rizal Abdul Gan masing-masing berusia 44 tahun mengaku tidak bersalah di hadapan Hakim Suzana Hussin.
Noor Irwan sebagai Ketua Pegawai Eksekutif Kumpulan (memangku) (Acting Group Chief Executive Officer) MARA Corp didakwa menggunakan jawatannya untuk mendapatkan suapan dengan meluluskan Internal Memo MARA Corporation bertarikh 15 September 2021 hingga 20 Januari lalu.
Ia berhubung perkara yang tertuduh mempunyai kepentingan iaitu bayaran elaun memangku berjumlah RM46,281.75 untuk dirinya tanpa kelulusan Ahli Lembaga Pengarah MARA Corp.
Rizal sebagai Pengarah Kewangan Korporat Kumpulan (Group Corporate Finance Director), MARA Corp menggunakan jawatannya untuk mendapatkan suapan dengan mengambil tindakan meluluskan Internal Memo MARA Corporation iaitu bayaran elaun memangku RM40,875 untuk dirinya tanpa kelulusan Ahli Lembaga Pengarah.
Kesalahan itu dilakukan di tingkat 20, Menara MARA, 232 Jalan Tuanku Abdul Rahman di sini antara 17 September 2021 hingga 21 Januari 2022.

Pertuduhan dibuat mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009.
Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000 mengikut mana yang lebih tinggi.
Kes dikendalikan Timbalan Pendakwa Raya SPRM, A. Kala Vani dan Nurul Atiqah Mohamad Alias manakala Peguam Mohd. Ozier Farhan Mohd. Khanafeh mewakili Noor Irwan. Rizal pula tidak diwakili peguam.
Mahkamah membenarkan Noor Irwan diikat jamin RM45,000 manakala Rizal RM40,000. Mereka perlu menyerahkan pasport kepada mahkamah serta melaporkan diri di pejabat SPRM sebulan sekali.
Sebutan semula kes pada 23 Ogos ini. – KOSMO! ONLINE


Pelitup muka aloi tembaga cegah jangkitan varian Omicron
Oleh KOSMO!

21 Julai 2022, 4:00 pm
TOKYO – Sejenis pelitup muka yang dibuat menggunakan aloi tembaga di Jepun disahkan berkesan mencegah jangkitan virus Covid-19 varian Omicron, lapor akhbar The Mainichi semalam.
Pelitup muka empat lapis mengandungi aloi tembaga pada bahagian dalam itu dibangunkan secara bersama oleh pakar mikrobiologi Universiti Perubatan Nara, Ryuichi Nakano dan firma pemprosesan logam, Yamato Shinku-Kougyo Co.
Syarikat itu mengeluarkan pelitup muka aloi tembaga saiz biasa pada Februari lalu  yang dijual pada harga AS$23 (RM102.50) sebungkus sebelum menambah dua lagi saiz pada 15 Julai lalu. Ia berharga AS$20 (RM89.12) bagi saiz kecil dan AS$18 (RM80.20) untuk saiz kanak-kanak.
Nakano yang mula membuat kajian terhadap logam untuk mencegah penyebaran jangkitan di hospital-hospital menerusi tombol pintu, mengesahkan bahawa aloi tembaga khas yang mengandungi pelbagai unsur logam seperti zink menawarkan keberkesanan tinggi dalam menghapuskan virus.
Dengan memanfaatkan teknologi syarikat Yamato Shinku-Kougyo, Nakano berjaya membangunkan pelitup muka antikoronavirus.
Beberapa ujian membuktikan pelitup muka itu dapat  mengurangkan jumlah varian Delta kepada 1/100,000 daripada paras asalnya  dalam masa hanya dua minit.

Kesan sama terhadap varian Omicron baru sahaja disahkan.
“Kesan ion tembaga dalam memusnahkan RNA nampaknya berkesan. Justeru, penggunaan aloi tembaga amat penting berbanding dengan perak atau tembaga tulen yang hanya berkesan dalam melawan bakteria sahaja,” kata Nakano. – Agensi


RM393 bilion perkasa tadbir urus adaptasi perubahan iklim – PM
Oleh EDDY AQMAL MOHAMED HAMIDI

21 Julai 2022, 4:23 pm
PUTRAJAYA – Sebanyak RM393 bilion telah diperuntukan oleh kerajaan untuk memperkasakan tadbir urus adaptasi perubahan iklim dengan tempoh pelaksanaan secara berfasa selama 50 tahun.
Perdana Menteri, Datuk Seri Ismail Sabri Yaakob berkata, daripada jumlah itu, sebanyak RM15 bilion pula telah diperuntukan untuk pelaksanaan projek tebatan banjir mulai tahun 2023 hingga 2030.
“Saya juga telah mengarahkan kementerian dan agensi terbabit meningkatkan penggunaan sumber air bawah tanah dan air hujan untuk mengurangkan kebergantungan terhadap air terawat termasuk bagi kegunaan di kawasan pedalaman, pengairan tanaman serta sistem kumbahan.
“Penggunaan sumber air alternatif yang murah dan mudah didapati ini perlu diambil kira dalam pembangunan infrastruktur serta bangunan baru sepertimana yang telah dilaksanakan di kebanyakan negara bagi menjimatkan kos penggunaan air terawat,” katanya dalam kenyataan hari ini.
Terdahulu, Ismail Sabri telah mempengerusikan Mesyuarat Keempat Majlis Air Negara (MAN) di Pusat Konvensyen Kuala Lumpur yang turut dihadiri oleh Menteri-Menteri Persekutuan, Menteri-Menteri Besar, Ketua-Ketua Menteri dan Ketua Setiausaha Negara.
Menurut Ismail Sabri, penggunaan air bawah tanah di Malaysia ketika ini dilaporkan kurang
daripada tiga peratus berbanding dengan negara lain, walaupun negara mempunyai sumber air bawah tanah berkapasiti 5,000 bilion meter padu.

“Kerajaan juga bercadang untuk membina lebih banyak ‘struktur sabo’ di seluruh negara dalam usaha untuk mengurangkan risiko banjir puing seperti mana yang berlaku di Baling, Kedah baru-baru ini.
“Setakat ini struktur sabo sedang dibina di Yan, Kedah dan bakal dibina di Baling serta Janda Baik, Pahang dalam tempoh terdekat bagi menahan puing termasuk bongkah batuan, lumpur dan kayu-kayan sekaligus memperlahankan aliran air serta mengurangkan impak yang dibawa arus deras terutamanya selepas hujan lebat,” jelas beliau.
Dalam pada itu, Ismail Sabri berkata, mesyuarat tersebut juga telah mempertimbang dan bersetuju dengan tiga kertas pertimbangan seperti Transformasi Sektor Air 2040 bagi menjamin sekuriti dan kelestarian air selain menjadikan sektor air sebagai pemangkin ekonomi negara.
Tambah beliau, selaras dengan aspirasi ‘Keluarga Malaysia Lestari’, Kerajaan Persekutuan bersama-sama kerajaan negeri dan pihak-pihak berkepentingan lain akan terus bekerjasama memastikan keupayaan negara dalam menangani isu pengurusan air negara demi kesejahteraan Keluarga Malaysia. – KOSMO! ONLINE


190,000 perniagaan berkaitan halal belum ada sijil halal
Oleh NORHAFIZAN ZULKIFLI

21 Julai 2022, 4:06 pm
KUANTAN – Kira-kira 190,000 daripada 200,000 syarikat industri kecil sederhana (IKS) yang berdaftar dan mengusahakan perniagaan berkaitan halal masih belum memiliki sijil halal.
Ketua Pegawai Eksekutif Halal Development Corporation Berhad (HDC), Hairol Ariffien berkata, setakat ini, kurang daripada 10,000 syarikat perniagaan berkaitan halal yang direkodkan memiliki sijil halal di seluruh negara.
“Daripada jumlah ini (kurang 10,000 syarikat) hanya 3,000 syarikat yang memiliki keupayaan eksport produk ke luar negara.
“Kita menyasarkan 40,000 hingga 50,000 lagi syarikat akan memohon dan memperoleh sijil halal menjelang 2030. Ini merupakan cabaran besar buat agensi dan kami perlu bekerja keras bagi menggalakkan IKS mendapatkan sijil halal,” katanya pada sidang akhbar majlis penutup Jelajah Halal Malaysia 2022 Negeri Pahang, di sini hari ini.
Menurutnya, pelbagai kelebihan diperoleh jika sesebuah syarikat memiliki sijil halal antaranya bantuan dari segi peningkatan kapasiti dan kapabiliti untuk menjadikan perniagaan sebagai pengeksport atau sekurang-kurangnya memasuki pasaran tempatan.
Beliau bagaimanapun tidak menafikan terdapat pelbagai cabaran yang menjadi punca kepada kurangnya kesedaran pengusaha IKS untuk mendapatkan sijil halal.

Antara cabaran paling besar dalam dalam konteks ‘halal’ adalah dari segi mendapatkan bahan ramuan yang ada sijil halal mencukupi bagi tujuan pengeluaran dan perkhidmatan.
“Dari sudut kos sebenarnya terdapat salah faham kerana untuk mendapatkan sijil halal dari pihak Jakim (Jabatan Kemajuan Islam Malaysia), IKS hanya perlu membayar RM400 hingga RM500.
“Tetapi kos untuk mematuhi persijilan halal itu sebenarnya agak tinggi kerana pengusaha perlu menambahbaik dengan melakukan pengubahsuaian di kilang atau premis mereka, menggantikan mesin operasi yang rosak dan lama dan sebagainya,”ujarnya. – KOSMO! ONLINE


Pejalan kaki sambut budak perempuan jatuh dari tingkat lima bangunan
Oleh KOSMO!

22 Julai 2022, 10:00 pm
BEIJING – Seorang pejalan kaki di China berjaya menyambut kanak-kanak perempuan berusia dua tahun yang terjatuh dari tingkat lima sebuah flat, lapor akhbar The Sun semalam.
Ketika kejadian, Shen Dong, 31, sedang meletakkan keretanya di seberang jalan berhampiran beberapa blok rumah flat di Tongxiang, wilayah Zhejiang.
Dong mendengar bunyi dentuman kuat apabila mangsa mendarat di atas sebuah bumbung keluli.
Budak perempuan itu kemudian terumbang-ambing di tebing tingkat satu lalu jatuh. Akan tetapi, Dong berjaya menangkap kanak-kanak itu sebelum mangsa terhempas di atas jalan konkrit.
Rakaman kejadian dikeluarkan oleh polis tempatan di laman media sosial Weibo.
Kanak-kanak itu cedera pada kaki dan paru-parunya tetapi dia berada dalam keadaan stabil, lapor akhbar South China Morning Post.

Dong tergesa-gesa untuk menelefon perkhidmatan kecemasan apabila menyaksikan kejadian. Dia sebaliknya melempar telefonnya dan berjaya menangkap mangsa sebelum jatuh ke tanah.
“Sejujurnya, saya tidak ingat butirannya. Saya tidak ingat tangan sakit atau apa-apa. Ia hanya naluri untuk menangkapnya.
“Saya bertuah berjaya menyambutnya tepat pada masanya. Jika tidak saya akan berasa sangat teruk,” katanya. – Agensi


Remaja lelaki ditahan kerana samun cabul penjawat awam
Oleh MOHD. HUSNI MOHD. NOOR

22 Julai 2022, 11:25 pm
PUTRAJAYA – Selepas dua hari diburu, akhirnya suspek yang menyamun dan mencabul seorang penjawat awam wanita pada petang Rabu lalu diberkas polis tengah hari tadi.
Ketua Polis Daerah Putrajaya, Asisten Komisioner A. Asmadi Abdul Aziz ketika dihubungi mengesahkan tangkapan berkenaan dan memaklumkan suspek yang ditahan adalah seorang remaja lelaki berusia 14 tahun.
“Kami turut merampas sebuah telefon bimbit milik mangsa di rumah suspek selain pakaian suspek ketika kejadian untuk dijadikan bahan bukti.
“Suspek turut mengaku terlibat dalam kes tersebut dan memaklumkan teruja untuk memiliki telefon pintar jenis IPhone seperti dimiliki mangsa kerana usaha meminta telefon pintar daripada keluarga sendiri tidak dilayani,”katanya.
A. Asmadi berkata, suspek berjaya ditahan hasil risikan dan rakaman sistem litar tertutup (CCTV) oleh sepasukan anggotanya dari Bahagian Siasatan Jenayah.
Menurutnya, siasatan masih diteruskan dan pihak polis masih melengkapkan keterangan dari saksi lain malah permohonan reman ke atas suspek akan dibuat di Mahkamah Putrajaya esok.

“Kes disiasat mengikut Seksyen 392 Kanun Keseksaan kerana kesalahan samun dan Seksyen 354 Kanun Keseksaan kerana mencabul,” katanya.
Dalam kejadian Rabu lalu, seorang pembantu tadbir di Kementerian Kesihatan (KKM) disamun dan dicabul ketika berjalan menuju ke kediamannya di sebuah kuarters di sini.
Selain turut kehilangan sebuah telefon pintar dan wang tunai RM300, mangsa turut dicabul ketika mengejar suspek yang cuba melarikan diri.-KOSMO! ONLINE


Wanita panik lipas terperangkap di dalam telinga
Oleh KOSMO!

22 Julai 2022, 8:30 pm
SINGAPURA – Seorang wanita menceritakan detik cemas apabila seekor lipas masuk ke dalam telinganya dan dia dikejarkan ke unit kecemasan selepas cuba melemaskan haiwan itu menggunakan ubat kumur, lapor akhbar The Sun semalam.
Pengalaman pahitnya menjadi tular selepas berkongsi kejadian itu di laman TikTok.
Wanita itu dimasukkan ke sebuah hospital di Singapura selepas cuba melemaskan lipas itu dengan menggunakan ubat kumur. Doktor terpaksa memeriksa telinganya selama lebih setengah jam untuk mengeluarkan serangga itu.
Menurutnya, lipas itu terbang di atasnya ketika dia sedang tidur. Setelah bangun dari tidur, lipas itu masuk ke dalam telinganya ketika dia cuba memukul serangga itu.
“Saya memukulnya dengan sangat kuat kerana panik untuk membuangnya dari katil. Apabila memukulnya, haiwan itu terbang dan masuk ke dalam telinga saya.
“Saya menjerit dengan kuat. Ia sungguh tidak selesa kerana saya dapat rasa ia bergerak-gerak di dalam telinga,” katanya.

Walaupun panjang lipas itu dianggarkan hanya 3 sentimeter (sm), ia masuk ke bahagian dalam telinga sehingga wanita itu tidak dapat mencapainya menggunakan jari.
Wanita itu kemudian memilih untuk menggunakan ubat kumur berbanding air selepas memutuskan untuk melemaskan lipas itu.
“Pada ketika itu, saya tidak fikir sama ada ubat kumur selamat untuk telinga.
“Selepas menggunakan penyepit kecil untuk cuba mengeluarkannya, saya memecahkan haiwan itu kepada beberapa kepingan,” katanya.
Dia akhirnya terpaksa bergegas ke unit kecemasan untuk mengeluarkan lipas itu. – Agensi


Polis serbu setinggan di Brazil, 18 terbunuh
Oleh KOSMO!

22 Julai 2022, 10:30 pm
RIO DE JANEIRO – Sekurang-kurangnya 18 orang terbunuh dalam serbuan terbaharu polis yang menyasarkan kumpulan-kumpulan penjenayah terancang di sebuah kawasan setinggan di bandar raya Rio de Janeiro, kata polis Brazil semalam.
Seorang anggota penguatkuasa undang-undang dan seorang wanita adalah antara yang terbunuh dalam serbuan di kawasan setinggan Complexo do Alemao itu, manakala 16 korban lain dipercayai anggota kumpulan penjenayah.
Seorang jurucakap polis berkata, kira-kira 400 pegawai dan anggota polis terlibat dalam operasi besar-besaran itu yang dibantu 10 kenderaan kalis peluru serta empat buah helikopter.
Sasaran mereka ialah sebuah kumpulan penjenayah yang merompak kenderaan membawa muatan untuk bank dan perniagaan lain.
Matlamat operasi itu adalah untuk menghentikan ‘dasar perluasan’ kumpulan-kumpulan penjenayah di Complexo do Alemao.
Suruhanjaya hak asasi manusia Pejabat Perlindungan Awam dan Persatuan Peguam Brazil memberitahu agensi berita AFP secara berasingan bahawa mereka menerima maklumat seramai 20 orang terbunuh dalam serbuan itu termasuk seorang anggota polis dan seorang penduduk awam.

Ketua operasi itu, Kolonel Rogerio Lobasso mengucapkan takziah berhubung kematian wanita berusia 50 tahun itu. Menurutnya, kematian berkenaan masih disiasat.
Teman lelakinya memberitahu laman berita G1 bahawa polis menembak wanita itu ketika mereka berhenti di sebuah persimpangan lampu isyarat.
“Mereka menembak ke arah kereta kami. Saya melihat dia rebah di sisi saya. Terdapat lubang di dadanya,” kata teman lelaki mangsa, Denilson Gloria.
Pihak berkuasa bagaimanapun mempertahankan tindakan anggota-anggotanya semasa operasi itu dengan alasan pasukan polis telah diserang secara ganas dengan menggunakan taktik tentera dan gerila. Pihak berkuasa juga menuduh anggota-anggota kumpulan penjenayah itu menggunakan orang awam sebagai perisai manusia.
Polis kerap melakukan serbuan di kawasan-kawasan setinggan di Rio dalam usaha memerangi kumpulan penjenayah dan sindiket dadah.
Pada Mei lalu seramai 22 orang terbunuh dalam serbuan awal pagi ke atas kawasan setinggan Vila Cruzeiro. – AFP


Gejala baharu cacar monyet kudis pada alat kelamin, dubur
Oleh KOSMO!

22 Julai 2022, 9:30 pm
LONDON – Saintis-saintis mendedahkan mengenai penemuan gejala baharu cacar monyet selain memberi amaran bahawa virus itu yang ‘tidak mempunyai batas sempadan’, lapor akhbar The Sun semalam.
Wabak cacar monyet di seluruh dunia tercetus pada Mei lalu dan pakar-pakar masih bergelut untuk membendungnya.
Pesakit akan mengalami simptom seperti selesema dengan ruam yang merebak dari muka ke seluruh badan pada hari-hari berikutnya. Ruam itu menyerupai ruam akibat penyakit cacar iaitu bintik kecil atau luka melepuh sebelum berkudis.
Analisis kes cacar monyet terbesar setakat ini yang merangkumi 16 negara telah diterbitkan dalam jurnal The New England Journal of Medicine.
Menurut saintis, ramai orang yang dijangkiti mempunyai ‘gejala tidak dikenali’ berbanding simptom cacar monyet sedia ada.
“Gejala ini termasuk kudis tunggal pada alat kelamin dan kudis pada mulut atau dubur,” demikian menurut kertas penyelidikan tersebut.

Satu daripada 10 pesakit mengalami kudis di bahagian kemaluan, manakala 15 peratus mengalami sakit pada dubur dan/atau salur dubur, kata perunding kesihatan seksual dan pensyarah di Universiti Queen Mary, Dr. John Thornhill.
Penemuan itu menyokong analisis kes-kes terbaharu di London yang diterbitkan dalam Jurnal Perubatan Britain. – Agensi


Wanita tendang lelaki buka seluar di tempat awam
Oleh KOSMO!

22 Julai 2022, 9:00 pm
JAKARTA – Sebuah klip video tular di media sosial Indonesia memaparkan seorang wanita menendang seorang lelaki yang cuba membuka seluar di tempat awam, lapor laman berita Suara.com.
Video itu dimuat naik dalam akaun Instagram @kabarnegri.
Rakaman memaparkan seorang lelaki berbaju hitam menyelak bajunya dan cuba membuka seluar di tepi dinding sebuah kafe.
Lelaki yang dikatakan mengalami gangguan mental itu cuba menunjukkan kemaluannya kepada pelanggan kedai yang rata-ratanya wanita.
Tidak lama kemudian, seorang wanita datang dari arah belakang lalu menendang punggung lelaki itu.
Lelaki itu kemudian membetulkan seluarnya lalu berjalan keluar dari kafe. Sebelum sempat keluar, wanita itu sekali lagi menendang lelaki tersebut lalu menyuruhnya pergi.

Video berkenaan mendapat perhatian netizen di ruangan komen.
“Kalau begini pelakunya perlu diperlakukan dengan keras,” kata seorang netizen.
“Bagus terus tendang sampai jatuh,” komen netizen lain. – Agensi


Joe Biden dijangkiti Covid-19
Oleh KOSMO!

22 Julai 2022, 11:00 pm
WASHINGTON – Presiden Amerika Syarikat (AS) Joe Biden menyatakan masih berasa sihat walaupun selepas White House mengumumkan beliau positif Covid-19 dan sedang menjalani kuarantin kendiri, lapor portal berita MailOnline semalam.
Pegawai-pegawai White House mengetepikan soalan tentang lokasi Biden dijangiti Covid-19 dengan berkata, perkara itu tidak penting.
Bagaimanapun, mereka sibuk menjelaskan bila Biden mula menunjukkan simptom dan sama ada Presiden AS itu mematuhi panduan Pusat Kawalan dan Pencegahan Penyakit (CDC) mengenai prosedur kuarantin kendiri.
Dalam rakaman video yang disiarkan di laman Twitter, Biden yang berusia 79 tahun cuba meyakinkan bahawa keadaan akan menjadi baik-baik sahaja.
“Hai semua, saya rasa anda dengar: Pagi ini saya positif ujian Covid-19. Namun, saya telah menerima dua dos penggalak. Simptomnya ringan dan saya sangat menghargai pertanyaan dan kebimbangan anda.
“Saya baik-baik sahaja dan banyak kerja perlu diuruskan. Saya akan terus menyelesaikannya dan sementara itu, terima kasih atas keprihatinan anda. Ia akan baik-baik sahaja,” katanya.

Pegawai-pegawai Biden memaklumkan bahawa beliau bersemangat, bekerja keras dan tiada sebab untuk dibimbangkan walaupun usianya sudah lanjut.
Biden terpaksa membatalkan perjalanan yang dirancang ke Pennsylvania di mana dia sepatutunya membuat pengumuman mengenai peningkatan dana untuk polis selepas disahkan positif Covid-19.
Presiden berkenaan terpaksa mengasingkan diri daripada Wanita Pertama AS, Jill Biden sehingga diuji negatif. Saringan terhadap Jill bagaimanapun mendapati beliau negatif Covid-19. – Agensi


CoopMart import ayam beku mulai September ini
Oleh ISKANDAR SHAH MOHAMED

22 Julai 2022, 8:40 pm
KUALA SELANGOR – Kementerian Pembangunan Usahawan dan Koperasi (KUSKOP) menerusi kedai koperasi atau CoopMart dijangka akan mengimport bekalan ayam beku dari luar negara bermula September depan.
Menterinya, Tan Sri Noh Omar berkata, pelaksanaan pengimportan dan pengedaran barangan keperluan asas itu bagi memastikan keperluan pengguna mencukupi.
Noh ( depan tengah) selepas merasmikan mesyuarat agung tahunan PPK Tanjong Karang. FOTO: ZULFADHLI ZAKI
Katanya, perkara itu sudah dibawa dalam mesyuarat kementerian dan turut diumumkan pada sidang Parlimen, kelmarin.
“Kita kini dalam proses membawa ayam luar (import) untuk membantu menyelesaikan kenaikan harga ayam di pasaran.
“KUSKOP sudah mengenal pasti beberapa negara untuk pembekalan ayam beku import itu dan pembungkusan akan menggunakan logo CoopMart,” katanya selepas merasmikan Mesyuarat Agung Tahunan Pertubuhan Peladang Kawasan (PPK) Tanjong Karang di Institut Pengurusan Peladang (IPP) Tanjong Karang di sini, petang tadi.
Jelas Noh yang juga Ahli Parlimen Tanjong Karang, harga ayam beku import semestinya akan dijual berpatutan berbanding harga ayam segar.

“Pengguna mempunyai banyak pilihan dan harga yang ditawarkan CoopMart jauh lebih murah termasuk gula, minyak masak, tepung dan beras,” katanya. – KOSMO!ONLINE


Polis tahan enam lelaki bantu siasatan kes rogol remaja 16 tahun
Oleh ASLIZA MUSA

22 Julai 2022, 8:33 pm
IPOH – Enam lelaki ditahan bagi membantu siasatan kes rogol membabitkan remaja perempuan berusia 16 tahun.
Ketua Polis Perak, Datuk Mior Faridalathrash Wahid berkata, suspek berusia antara 16 hingga 21 tahun itu ditahan kelmarin di sekitar Ipoh selepas menerima laporan yang dibuat ibu mangsa pada Isnin lalu.
“Berdasarkan laporan wanita berusia 53 tahun itu, dia menjumpai mangsa pada pukul 4 petang dalam keadaan khayal dan terbaring dalam sebuah rumah di Panorama Lapangan Perdana.
“Mangsa kemudian dihantar ke hospital untuk pemeriksaan sebelum dia didapati telah dirogol,” katanya kepada di sini hari ini.
Menurut beliau, berdasarkan siasatan awal, mangsa berkenalan dengan salah seorang daripada suspek dan dibawa ke sebuah hotel di Pekan Baru.
Katanya, mangsa kemudian ditinggalkan di sebuah rumah flat sebelum dijumpai ibunya dalam keadaan separuh sedar.

“Kesemua suspek direman empat hari bermula semalam hingga Ahad ini bagi memboleh siasatan mengikut Seksyen 376 Kanun Keseksaan dijalankan,” katanya.


12 tahun kenal, Wany Hasrita kini isteri Al Adib
Oleh KOSMO!

22 Julai 2022, 9:54 pm
PETALING JAYA – Penuh kejutan, penyanyi popular Wany Hasrita selamat bergelar isteri kepada jejaka pilihan hati, Mohd. Al-Adib Fahmi Harun dengan dua kali lafaz pada pukul 9.11 malam di Glam Hall, Damansara Perdana, Kuala Lumpur.
Pasangan yang masing berusia 30 tahun itu dinikahkan bapa pengantin perempuan, Hasbullah Hassan, 56, dengan disaksikan Penolong Pendaftar Perkahwinan Qariah Masjid Al Mukarramah, Daerah Petaling, Mat Syaharuddin Al Rasyid Mat Isa.
Pemilik nama penuh Nurshazwany Hasrita Hasbullah itu turut menerima mas kahwin sebentuk cincin berlian.
Pasangan tersebut turut memilih untuk merahsiakan wang hantaran dan tiada dulang hantaran daripada kedua-dua pihak.
Selepas hampir 12 tahun kenal hati budi, pelantun Belenggu Rindu itu bersyukur majlis yang dirancang berjalan lancar.
“Alhamdulillah, saya bersyukur majlis pernikahan ini berjalan lancar dan dipermudahkan Allah SWT.

Terima kasih kepada mak, ayah, keluarga, rakan-rakan, pihak media dan peminat yang tanpa jemu menitipkan doa yang baik-baik buat saya tidak kira untuk kerjaya mahu pun peribadi,” katanya.
Tambahnya, status seorang isteri merupakan satu perkara baru dalam hidupnya dan memilih untuk memberi keutamaan buat keluarga selepas ini.
“Insya-Allah, ini adalah fasa baharu buat saya dan suami. Perjalanan kami masih panjang dan tanggungjawab menjadi isteri tetapi dalam masa sama bergelar anak seni akan saya cuba berikan yang terbaik. Cuma, selepas ini tentu saja keluarga menjadi keutamaan saya.
“Saya berdoa agar semoga segalanya dipermudahkan. Paling penting juga, saya mohon untuk semua mendoakan yang terbaik buat saya dan suami dalam melayari bahtera perkahwinan ini,” ujarnya.
Meleraikan tanda tanya ramai mengenai lelaki yang berjaya menambat hatinya yang juga bekerja dalam bidang penerbangan di Kuching, Sarawak itu, Wany berkata, mereka mula rapat sejak 2019.
“Jika diikutkan, saya sudah kenal Adib sejak 2010 lagi melalui rakan baik saya yang juga sepupunya dan waktu itu pun saya belum menjadi penyanyi lagi.
“Pada 2019 barulah kami mulai menjadi rapat. Jadi, kami mula mengikuti antara satu sama lain dalam Instagram dan banyak berhubung di situ.
“Ada satu hari dia melawak mengenai kartun Thomas & Friends. Saya pun boleh layan. Sejak itu, kami terus rapat dan saling memahami dalam banyak perkara,” kongsinya.
Tutur pemilik Anugerah Bintang Paling Popular ABPBH31 itu, dia dan suami tidak pernah memberi justifikasi terhadap hubungan mereka sebelum melansungkan majlis pertunangan pada 26 Februari lalu.
“Sejak awal perhubungan, kami tidak terfikir untuk cuba-cuba tapi memang nak berkahwin.
“Itu yang kami ambil keputusan untuk bertunang terlebih dahulu pada 26 Februari lalu di sebuah hotel di Sepang yang hanya dihadiri ahli keluarga dan rakan terdekat saja,” katanya lagi.
“Kalau diikutkan memang majlis kahwin dibuat lebih awal tetapi disebabkan jarak kami yang mana dia bekerja di Kuching, masa dan komitmen kerjaya, jadi kami ambil keputusan untuk cari waktu paling sesuai untuk kedua-dua pihak,” tuturnya.
Mengambil pendekatan untuk merahsiakan hal suaminya daripada umum, perkara itu lebih kepada menghormati peribadi Mohd Al-Adib.
“Bukan rahsia sebenarnya. Saya pun belajar daripada pengalaman sebelum ini yang mana selagi belum ada ketetapan yang sahih dalam perhubungan itu tidak perlu dikongsikan.
“Itu sebab dalam perhubungan kali ini, saya mengambil pendekatan sebegitu. Biar semuanya sudah sah, barulah kita kongsi.
“Lagi pula dia tak suka menonjolkan diri apatah lagi di media sosial.
“Jadi saya kena belajar untuk menjaga privasi itu. Walaupun dia jenis tak kisah, tapi saya sendiri yang nak menjaga atas dasar menghormati,” katanya.
Majlis pernikahannya dihadiri kira-kira 300 tetamu yang terdiri daripada keluarga kedua belah pihak, rakan terdekat dan rakan media.
Busana kedua mempelai pula mendapat sentuhan pereka Altelia Amani.
Sementara, majlis kesyukuran bagi meraikan pasangan pengantin baharu ini akan diadakan pada 24 Julai ini bertempat di Cheras, Kuala Lumpur.
Terdahulu, Wany membuat kejutan dengan memuat naik sekeping foto kad undangan perkahwinannya yang berlangsung pada hari ini. – KOSMO! ONLINE


Wany Hasrita nikah malam ini
Oleh MOHAMMAD SHAHEMY AZMI

22 Julai 2022, 8:30 pm
PETALING JAYA – Penyanyi Wany Hasrita menamatkan teka-teki apabila membuat pengumuman akan melangsungkan majlis pernikahannya malam ini dengan seorang jejaka bernama Al-Adib Fahmi.
Wany atau nama lengkapnya Nurshazwany Hasrita Hasbullah berkongsi berita gembira itu menerusi satu hantaran yang dimuat naik dalam Instagram miliknya sekitar sejam lalu.
“Alhamdulillah syukur kepada Allah SWT yang Maha merancang setiap sesuatu di muka bumi ini. Saya dengan rasa rendah hati memohon doa kalian semua untuk saya menempuh kehidupan fasa baharu.
“Insya-Allah saya akan bernikah malam ini. Jadi pada kesempatan ini saya ingin memohon maaf andai saya pernah menyakiti hati, terlanjur kata atau mengecilkan hati anda semua.
“Maafkan kami dan doakan kami,” tulisnya beserta tanda pagar #adibwany.
Bagaimanapun, pelantun lagu Terlalu Memuja itu tidak berkongsi secara terperinci butiran tentang majlis pernikahannya dengan Adib.

Menerusi ruangan komen, Wany dihujani ucapan tahniah daripada peminat dan juga rakan-rakan artis apabila bakal mengakhiri zaman solonya.
“Tahniah sayang. Awak layak untuk bahagia. Semoga pernikahan awak dirahmati Allah SWT. Tahniah!” ujar penyanyi Amylea Azizan.
“Semoga yang terindah dan bahagia buat Wany Hasrita serta pasangan. Moga sentiasa di bawah lindungan Allah SWT,” ujar penyanyi Shila Amzah. -KOSMO! ONLINE


Penduduk ‘kahwinkan’ katak untuk minta hujan
Oleh KOSMO!

22 Julai 2022, 8:00 pm
NEW DELHI – Dua ekor katak ‘dikahwinkan’ dalam satu ritual di negeri Uttar Pradesh, India sebagai usaha menggembirakan dewa hujan, lapor stesen penyiaran NDTV.
Upacara tersebut diadakan di Gorakhpur dengan kepercayaan ia akan membawa hujan di Uttar Pradesh selepas negeri itu menerima hujan kurang daripada biasa pada musim monsun kali ini.
Orang ramai hadir beramai-ramai untuk menyaksikan ‘perkahwinan’ berkenaan yang diadakan di kuil Kalinari.
“Seluruh kawasan menghadapi situasi seperti kemarau. Lima hari bulan Sawan (sebulan dalam kalendar Hindu) sudah berlalu tetapi tidak ada hujan turun.
“Kami berharap upacara ini  akan berjaya dan hujan akan turun di kawasan yang semakin kering,” kata wakil sebuah persatuan agama  Hindu, Ramakant Verma.
Orang ramai yang hadir menegaskan bahawa upacara itu pasti akan berhasil dan mereka akan mendapat kelegaan daripada cuaca panas terik. – Agensi


Cuaca buruk hampir di semua negeri malam ini
Oleh MUHAMMAD HARRITH NOOR HISHAM

22 Julai 2022, 7:27 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di 10 negeri malam ini.
Menurut MetMalaysia, cuaca buruk itu melibatkan keseluruhan kawasan di Perlis, Selangor, Kuala Lumpur, Putrajaya dan Melaka.
“Di Kedah melibatkan Kubang Pasu, Kota Setar dan Bandar Baharu manakala di Perak membabitkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya.
Turut terlibat iaitu Raub di Pahang serta Jelebu, Seremban dan Port Dickson di Negeri Sembilan.
“Amaran sama turut dikeluarkan di Johor melibatkan Tangkak dan Muar sementara di Sarawak membabitkan Sri Aman, Betong dan Sarikei (Pakan).
“Bagi di Sabah pula, hujan lebat dijangka berlaku di Pedalaman (Tambunan) dan Pantai Barat (Papar, Putatan, Penampang, Kota Kinabalu dan Tuaran),” ujarnya.

Tambahnya, keadaan cuaca buruk itu dijangka berlarutan sehingga lewat malam nanti. – KOSMO! ONLINE


Liga Premier : Kelantan FC sekadar seri 1-1 dengan JDT II
Oleh KOSMO!

22 Julai 2022, 8:27 pm
Oleh MUSTAQIM MOHAMED
KOTA BHARU – Kelantan FC terpaksa berpuas hati apabila hanya mampu meraih keputusan seri 1-1 dengan Johor Darul Ta’zim II (JDT II) dalam saingan Liga Premier di Stadium Sultan Muhammad IV di sini sebentar tadi.
Keputusan itu dilihat cukup baik buat skuad The Red Warriors (TRW) apabila mereka terpaksa bermain dengan 10 pemain seawal minit ke-37 apabila pemain tengah, Jasmir Mehat diarah keluar padang selepas menerima kad kuning kedua.
Kelantan FC terlebih dahulu mendapat peluang keemasan apabila dihadiahkan sepakan penalti pada minit ke-19 apabila bola terkena tangan pemain JDT II, Ahmad Aysar Hadi Mohd. Shapri di dalam kotak penalti.
Nurshamil Abd. Ghani menggembirakan seramai 7,000 penyokong TRW di stadium apabila menyempurnakan sepakan penalti menewaskan penjaga gawang JDT II, Mohd. Izham Tarmizi.
Pasukan pelawat berjaya menjaringkan gol penyamaan pada minit ke-50 hasil tandukan pemain tengah, Daryl Sham K.K. George yang menerima hantaran lintang Muhammad Syahmi Safari.

Keputusan itu menyaksikan TRW kekal menerajui takhta Liga Premier manakala JDT II di tempat ketiga. – KOSMO! ONLINE


Mike Tyson percaya kematiannya sudah dekat
Oleh KOSMO!

22 Julai 2022, 7:00 pm
WASHINGTON – Legenda tinju dunia, Mike Tyson percaya kematiannya akan berlaku tidak lama lagi selain mendedahkan mengenai masalah kewangan bersama isterinya walaupun bergelar jutawan, lapor portal berita MailOnline semalam.
Bercakap dalam audio siar (podcast) Hotboxin bersama Mike Tyson, bekas juara heavyweight berusia 56 tahun itu memberitahu ahli terapi trauma dan ketagihan, Sean McFarland bahawa dia merasakan hidupnya hampir tamat.
“Kita semua akan meninggal dunia satu hari nanti. Apabila melihat cermin, saya melihat bintik-bintik pada muka.
“Saya berkata: Wah, Ini bermakna tarikh tamat tempoh (kematian) saya semakin hampir, tidak lama lagi,” kata Tyson.
Dalam perbualan mereka, Tyson menyatakan bahawa wang tidak bermakna untuknya kerana ia menawarkan jaminan yang palsu.
“Saya selalu memberitahu orang lain bahawa apabila anda mempunyai banyak wang, anda tidak boleh mengharapkan sesiapa untuk menyayangi anda.

“Anda percaya anda tidak terkalah apabila mempunyai banyak wang? Itu tidak benar,” tambahnya.
“Ia tidak bermakna anda tidak akan mendapat penyakit atau dilanggar kereta. Bolehkan wang menyelamatkan anda sekiranya anda terjun dari jambatan?,” soalnya.
Tyson menyertai pertarungan profesional pertamanya pada 1985 dengan menewaskan Hector Mercedes ketika berumur hanya 18 tahun.
Tyson pernah menjalani hukuman penjara selama tiga tahun selepas didapati bersalah merogol seorang remaja, Desiree Washington pada Julai 1991.
Tyson mengisytiharkan dirinya muflis pada 2003 walaupun memperoleh lebih AS$30 juta (RM133.62 juta) untuk beberapa pertarungan dan AS$300 juta (RM1.34 bilion) sepanjang kerjayanya. – Agensi